title: Screen Snapshots

text: Kolme "Screen Snapshotsia" on ollut ehdokkaana parhaan lyhytelokuvan Oscar-palkintoon:


title: 45 Minutes from Hollywood

text: 45 Minutes from Hollywood (myös kirjoitusasuna Forty-Five Minutes from Hollywood) on vuonna 1926 ensi-iltansa saanut Fred Guiolin ohjaama yhdysvaltalainen lyhytelokuva, jonka pääosissa ovat Glenn Tryon ja Charlotte Mineau. "45 Minutes from Hollywood" on genreltään komedia, ja sen tuotti Hal Roach Studios.


title: 45 Minutes from Hollywood

text: "45 Minutes from Hollywoodin" tuotti ja käsikirjoitti Hal Roach, ja elokuva kuvattiin elokuussa 1926 Kalifornian Culver Cityssä sijaitsevilla Hal Roachin studioilla. Elokuva sai Yhdysvaltain ensi-iltansa 26. joulukuuta vuonna 1926, ja sen levittäjänä toimi Pathé Exchange. "45 Minutes from Hollywood" on julkaistu VHS:lle ja DVD:lle. VHS-versio julkaistiin vuonna 1995 ja DVD-versio 2000.


title: 45 Minutes from Hollywood

text: Omana aikanaan elokuvaa pidettiin Glenn Tryon -elokuvana, mutta nykyään elokuva muistetaan parhaiten Ohukainen ja Paksukainen -elokuvana. Elokuva on Ohukaisen (Stan Laurel) ja Paksukaisen (Oliver Hardy) toinen yhteinen elokuva, vaikka he eivät olletkaan yhdessäkään kohtauksessa samaan aikaan. He olivat aiemmin esiintyneet samassa elokuvassa – "The Lucky Dogissa" – vuonna 1921. "45 Minutes from Hollywood" sisältää arkistomateriaalia samana vuonna ilmestyneestä "Madame Mystery" -elokuvasta.


title: Euro-päästöluokitukset

text: Euro-päästöluokituksilla säädetään EU:n tyyppihyväksyntädirektiivissä ajoneuvojen terveydelle haitallisten päästöjen enimmäisrajoista. Päästöjen enimmäisrajoja alennetaan asteittain noin viiden vuoden välein. Uusin Euro 6 -luokka sitoo moottoriajoneuvojen tyyppihyväksyntää 1. syyskuuta 2014 alkaen ja rekisteröinnin sekä myynnin osalta uusia henkilö- ja pakettiautoja 1. syyskuuta 2015 mennessä. Edellinen Euro 5 -luokka astui voimaan vuoden 2011 alussa myytyihin autoihin.


title: Euro-päästöluokitukset

text: * Pätee vain suorasuihkutusmoottoreilla varustettuihin autoihin.


title: Euro-päästöluokitukset

text: * Ennen Euro 5 -tasoa yli 2 500 kg:n henkilöautot on hyväksytty N-I-luokan autoina


title: Pacôme Schmitt

text: Pacôme Schmitt (s. 3. lokakuuta 1991) on ranskalainen alamäkiluistelija ja jääkiekkoilija. Hän on sijoittunut parhaimmillaan alamäkiluistelun MM-sarjassa seitsemänneksi kaudella 2014. Yksittäisessä Red Bull Crashed Ice-kilpailussa Schmitt on sijoittunut parhaimmillaan kolmanneksi Helsingin kilpailussa helmikuussa 2014. Ensimmäistä kertaa Schmitt osallistui Red Bull Crashed Ice-kilpailuun Lausannessa 2013. Hän harrastaa monia lajeja, kuten golfia ja varjoliitoa. Jääkiekkoa hän pelaa nykyisin Sveitsin nelostasolla, HC Servette Genèven kakkosjoukkueessa. 170 senttimetriä pitkän ja 70 kiloa painavan Schmittin pelipaikka jääkiekossa on hyökkääjä. Hän asuu Les Getsissä, Ranskassa.


title: Eyes on Me

text: Eyes on Me on kanadalaisartisti Céline Dionin kappale hänen yhdeksänneltä, Taking Chances-studioalbumilta. Se julkaistiin albumin toisena singlenä Isossa-Britanniassa 7. tammikuuta 2008. Kun taas muualla Euroopassa ja Pohjois-Amerikassa "Alone" julkaistiin toisena singlenä.


title: Eyes on Me

text: Keski-Idän musiikkia omaavan kappaleen sanoittivat Kristian Lundin, Savan Kotecha, sekä australialainen laulaja Delta Goodrem. Goodrem esiintyy myös kappaleen taustalaulajana. Kappaleen tuotannosta vastasi Lundin. Kappaleen tuottaja on työskennellyt lukuisten Dionin kappaleiden, kuten "That's the Way It Is:n" ja "I'm Aliven" parissa. Kriitikot vertailivat sitä hyvin paljon Shakiran kappaleisiin.


title: Eyes on Me

text: Dion esitti kappaleen An Audience With Céline Dion-ohjelmassa, joka näytettiin Iso-Britannian ITV-kanavalla 22. joulukuuta 2007. Hän esitti myös kappaleen remix-version hänen CBS:llä esitetyssä erikoisohjelma That's Just the Woman in Me:ssä 15. helmikuuta 2008, jolla vierailee will.i.am The Black Eyed Peasistä.


title: Eyes on Me

text: "Eyes on Me" julkaistiin Isossa-Britanniassa lähes täysin ilman edistämistä julkisissa medioissa, johtaen siihen että kappale pääsi vain Britannian singlelistan 113. sijalle. Muista valtioista Suomessa kappale pääsi Suomen virallinen latauslistan 24. sijalle. Kappaleen musiikkivideo julkaistiin 5. toukokuuta 2008, sisältäen joitakin kohtauksia Taking Chances Tourilta Afrikasta ja Aasiasta.


title: Eyes on Me

text: European/UK digital singleUK CD single/digital EP


title: Sota Irlannissa 1689–1691

text: Vilhelmiläissota () tai Jakobiittisota ("Jacobite war") oli Irlannin alueella vuosina 1689–1691 käyty sota, joka oli jatkoa Englannin vuoden 1688 mainiolle vallankumoukselle. Englannissa vallankumouksella syrjäytetty katolinen kuningas Jaakko II pyrki puolustamaan kruunuaan Irlannista käsin ja sai tuekseen Irlannin katolisen väestön, joka toivoi kuninkaan kumoavan katolisia sortaneet lait. Vallankumouksen johtoon asettunut Vilhelm III Oranialainen toi armeijansa Irlantiin ja voitti kuningas Jaakon vuonna 1690 Boynen taistelussa. Jaakon paettua irlantilaiset jakobiitit jatkoivat taistelua vielä yli vuoden ajan, mutta lopulta hekin hävisivät. Irlannissa käyty sota oli osa yleiseurooppalaista yhdeksänvuotista sotaa, ja siihen osallistui palkkasoturijoukkoja ja muita sotajoukkoja eri Euroopan maista. Irlannin sodan lopputulos sinetöi protestanttisen vähemmistön hallitsevan aseman Irlannissa koko seuraavan vuosisadan ajaksi.


title: Sota Irlannissa 1689–1691

text: Vuonna 1688 tapahtuneen mainion vallankumouksen jälkeen Englannin kuningas Jaakko II oli paennut aluksi Ranskaan. Hänen kukistamistaan johtanut Vilhelm Oranialainen oli julistettu uudeksi kuninkaaksi. Maaliskuussa 1689 Jaakko II kokosi uskolliset seuraajansa, irlantilaiset kannattajansa ja Ranskasta saamansa apujoukot Irlannin Corkiin. Sen jälkeen hän marssi Dubliniin, jossa kokosi irlantilaisista vielä suuremman armeijan. Kuningas Jaakon suojeluksessa Dubliniin kokoontui Irlannin parlamentti, ensimmäinen miesmuistiin, jossa katoliset olivat enemmistönä. Irlannin historiassa vuoden 1689 parlamentti tunnetaan ”isänmaallisena parlamenttina”, sillä luottaen laillisen kuninkaan tukeen se kumosi suuren osan kuluneen vuosisadan aikana säädetystä katolisten vastaisesta lainsäädännöstä. Se muun muassa takasi katolisille täyden uskonvapauden ja peruutti katolisten maaomaisuuteen kohdistuneet takavarikot. Nämä toimenpiteet herättivät vihaa Englannissa ja lisäsivät myös vihamielistä suhtautumista kuningas Jaakkoon. Käytännössä Irlannin katoliset asettuivat tukemaan Jaakko II:a ja protestantit Vilhelm Oranialaista, joskin todellinen kiistan aihe oli uskontoon sidottu maanomistusoikeus, ei niinkään uskonto sinänsä.


title: Sota Irlannissa 1689–1691

text: Sota alkoi Jaakko II:n yrityksellä vallata Londonderry, yksi protestanttien asuttaman Ulsterin provinssin tärkeimmistä keskuksista. Jaakon armeija onnistui piirittämään Londonderryn, mutta kaupungin 30 000 asukasta tekivät sitkeää vastarintaa, eikä kaupungin valtaus luonnistunut enimmäkseen kokemattomilta piiritysjoukoilta. Vilhelm Oranialainen lähetti ensimmäisen armeijansa Irlantiin vapauttamaan Londonderryä piirityksestä, ja se saapui kaupungin lähelle piirityksen kestettyä kuusi viikkoa. Jaakon armeija onnistui kuitenkin pysäyttämään vapautusjoukot Foylejoen varrelle ja esti niitä toimittamasta ruokatarvikkeita nääntymässä olevaan Londonderryyn. Seurasi pattitilanne, joka jatkui vielä seitsemän viikkoa. Lopulta Jaakko II antoi periksi ja veti armeijansa pois Londonderryn edustalta. Kaupungin piiritys päättyi 31. heinäkuuta 1689 kestettyään 105 päivää. Vilhelm Oranialainen lähetti elokuussa Ulsteriin 15 000 miestä käsittäneen armeijan, mutta suuri yhteenotto jakobiittiarmeijan kanssa lykkääntyi seuraavaan kesään.


title: Sota Irlannissa 1689–1691

text: Kesäkuussa 1690 Vilhelm Oranialainen saapui henkilökohtaisesti Irlantiin mukanaan 35 000 miestä. Jaakko II puolestaan oli saanut vahvistuksekseen 7 000 jalkaväkisotilasta Ranskasta. Armeijat kohtasivat heinäkuun alussa Boynen taistelussa, joka päättyi Jaakko II:n tappioon. Hän pakeni pian sen jälkeen kokonaan Irlannista. Irlantilaiset jatkoivat kuitenkin vastarintaa maan länsiosassa. Vilhelm Oranialainen yritti vallata Limerickin ja piiritti kaupunkia elokuussa 1690, mutta kohdattuaan sitkeää vastarintaa hän antoi periksi ja palasi Englantiin, jättäen sodan Irlannissa kenraaliensa johdettavaksi. Syyskuussa 1690 John Churchill onnistui valtaamaan Corkin ja pian myös Kinsalen, minkä jälkeen taistelut päättyivät sen vuoden osalta. Ratkaisevat taistelut käytiin vuonna 1691, jolloin jakobiitteja johtamaan saapui Ranskasta lähetetty markiisi St. Ruth. Vilhelm Oranialaisen joukkojen komentajana toimi hollantilainen Godert de Ginkel. Ginkel valtasi Athlonen kesäkuussa 1691 ja saavutti ratkaisevan voiton 12. heinäkuuta käydyssä Aughrimin taistelussa, jossa St. Ruth kaatui tykinkuulan iskeydyttyä hänen päähänsä. Pian tämän jälkeen antautuivat myös Galway ja Sligo.


title: Sota Irlannissa 1689–1691

text: Sodan viimeinen operaatio oli elokuussa 1691 käynnistynyt Limerickin toinen piiritys. Irlantilaisten komentajana toimineen Tyrconnelin jaarli Richard Talbotin yllättäen kuoltua kaupungin puolustus jäi Patrick Sarsfieldin johdettavaksi. Ginkelillä oli vaikeuksia kaupungin valtaamisessa, joten hän suostui, kun Sarsfield lokakuussa tarjoutui antautumaan rauhansopimusta vastaan. Tuloksena oli niin sanottu Limerickin sopimus, joka päätti sodan. Myös kuningas Vilhelm Oranialainen hyväksyi sen sisällön.


title: Sota Irlannissa 1689–1691

text: Sarsfieldin neuvottelema Limerickin sopimus sisälsi kaksi tärkeää myönnytystä irlantilaisille. Ensinnäkin kaikki jakobiittien puolella taistelleet saisivat turvallisesti vetäytyä Irlannista mannermaalle. Tämä johti ”villihanhien pakona” tunnettuun liikkeeseen, jonka yhteydessä tuhannet irlantilaiset, mukaan lukien pääosa Irlannin maa-aatelista, jättivät saaren. Toisen sopimukseen sisältyneen myönnytyksen mukaan Irlannin katoliset saisivat harjoittaa vapaasti uskontoaan. Irlannin protestantit eivät pitäneet tästä määräyksestä. Kun Irlannin protestanttinen parlamentti vuonna 1697 vahvisti Limerickin sopimuksen, sen sisältöä muutettiin siten, että myönnytykset katolisille jäivät paljon rajallisemmiksi ja käytännössä merkityksettömiksi. Myöhemmin muun muassa Englannin Test Act -laki ulotettiin Irlantiin. Katolisilta estettiin parlamenttiin tai virkoihin pääsy, heiltä kiellettiin aseen kantaminen, koulujen perustaminen jne. ja heidän maidensa takavarikoimista helpotettiin. Irlantiin syntyi vahvempi protestanttisen vähemmistön ylivalta kuin koskaan aiemmin.


title: Avondale (Cincinnati, Ohio)

text: Avondale on Cincinnatin kaupunginosa Ohion osavaltiossa Yhdysvalloissa. Avondalessa on 18 706 asukasta, mikä tekee siitä Cincinnatin neljänneksi suurimman kaupunginosan. Sitä ympäröivät North Avondalen, Evanstonin, Walnut Hillsin, Corryvillen ja Cliftonin kaupunginosat. Avondalessa sijaitsee Yhdysvaltain toiseksi vanhin eläintarha, Cincinnati Zoo and Botanical Garden, joka perustettiin vuonna 1875.


title: Avondale (Cincinnati, Ohio)

text: Avondalen asukkaista 92 prosenttia on afroamerikkalaisia, ja yli 40 prosenttia kaupunginosan asukkaista elää köyhyysrajalla tai sen alapuolella. Lisäksi yli 77 prosenttia asukkaista elää vuokralla. Kaksi Cincinnatin rotumellakkaa alkoi Avondalesta vuosina 1967 ja 1968.


title: Patrick Sarsfield

text: Patrick Sarsfield (k. elokuu 1693 Huy, Espanjan Alankomaat) oli irlantilainen sotilas, joka toimi yhtenä jakobiittiarmeijan komentajista vuosien 1689–1691 sodassa Englannin kuningas Vilhelm Oranialaista vastaan.


title: Patrick Sarsfield

text: Sarsfield syntyi Dublinin kreivikunnan Lucanissa tarkemmin tuntemattomana ajankohtana. Hänen isoisänsä Rory O’Moore oli ollut yksi vuoden 1641 kapinan johtajista. Sarsfield palveli vuosina 1671–1678 Ranskan kuningas Ludvig XIV:n armeijassa. Kun katolinen Jaakko II tuli vuonna 1685 Englannin kuninkaaksi, Sarsfield palasi Irlantiin ja auttoi Irlannin joukkojen komentajaksi nimitettyä Richard Talbotia puhdistamaan protestantteja Irlannin armeijasta. Kun kuningas Jaakko syrjäytettiin vuoden 1688 mainiossa vallankumouksessa, Sarsfield seurasi Jaakkoa ensin maanpakoon Ranskaan ja palasi sitten hänen kanssaan Irlantiin.


title: Patrick Sarsfield

text: Sarsfield kunnostautui Jaakon ja Vilhelm Oranialaisen välillä Irlannissa käydyssä sodassa aluksi ratsuväen komentajana. Kuningas Jaakko ylensi hänet kenraalimajuriksi. Boynen taistelussa kärsityn tappion jälkeen Sarsfield kokosi jakobiittiarmeijan puolustamaan Limerickiä ja onnistui elokuussa 1690 kaappaamaan taitavalla iskulla Vilhelm Oranialaisen kuormaston Ballyneetyssä. Hän sai vuonna 1691 kuningas Jaakolta aatelisarvon nimellä jaarli Lucan, mutta sitä ei tunnustettu Englannissa. Sarsfield johti sodan lopussa jakobiittien viimeiseksi linnakkeeksi jääneen Limerickin puolustusta. Antautuessaan lokakuussa 1691 hän neuvotteli niin sanotun Limerickin sopimuksen, jonka oli tarkoitus turvata Irlannin katolisille uskonnonvapaus. Sen jälkeen Sarsfield siirtyi Espanjan Alankomaihin, jossa hän liittyi jälleen Ranskan Ludvig XIV:n armeijaan. Hän haavoittui englantilaisia vastaan käydyssä Landenin taistelussa Neerwindenissä 29. heinäkuuta 1693, ja kuoli joitain päiviä myöhemmin. Irlannissa hänestä tehtiin sittemmin kansallissankari.


title: Fort Lee

text: Fort Lee on kunnallishallinnollinen kunta New Jerseyn Bergenin piirikunnassa Yhdysvalloissa. Fort Lee sijaitsee Bergenin piirikunnan itärajalla Hudson-joen vieressä New Yorkin Manhattania vastapäätä. Fort Lee kuuluu New Yorkin metropolialueeseen. Fort Lee perustettiin 29. maaliskuuta vuonna 1904 ja nimettiin kenraali Charles Leen mukaan.


title: Fort Lee

text: Yhdysvaltain vapaussodan aikaan Fort Leessä sijaitsi armeijan leirintäpaikka, ja myöhemmin kunnasta tuli varhaisen Yhdysvaltain elokuvateollisuuden pääkaupunki. Vuonna 2012 kunnassa oli 35 732 asukasta.


title: Godard van Reede

text: Godard van Reede, Athlonen 1. jaarli, Aughrimin paroni, Ginkelin herra (tunnettu myös nimellä Godert van Ginkel; 14. kesäkuuta 1644 Utrecht – 11. helmikuuta 1703 Utrecht) oli hollantilainen kenraali, joka Englannin kuninkaaksi tulleen Vilhelm Oranialaisen alaisuudessa saattoi päätökseen Irlannin valloituksen vuosina 1690–1691.


title: Godard van Reede

text: Van Reeden isä oli saanut tanskalaisen Reeden paronin arvon, mutta hänellä oli sen lisäksi myös lukuisia hollantilaisia aatelisarvoja. Englannissa hänet tultiin tuntemaan nimellä van Ginkel. Vilhelm Oranilainen nimitti hänet ratsuväkensä kenraaliluutnantiksi vuonna 1683. Hän seurasi Vilhelm Oranialaisen mukana Englantiin vuonna 1688 ja auttoi tätä tukahduttamaan kapinoivan skottilaisrykmentin. Kun Vilhelm Oranialainen oli voittanut syrjäyttämänsä kuningas Jaakko II:n Boynen taistelussa heinäkuussa 1690, hän palasi Englantiin ja jätti jakobiittien lopullisen kukistamisen Irlannissa van Reeden tehtäväksi. Van Reede onnistui valtaamaan Athlonin kaupungin 30. kesäkuuta 1691 ja sai ratkaisevan voiton jakobiiteista Aughrimin taistelussa 12. heinäkuuta. Syksyn aikana hän valtasi loputkin vastarintapesäkkeet. Sota päättyi hänen allekirjoittaessaan Limerickin antautumisen yhteydessä niin sanotun Limerickin sopimuksen 3. lokakuuta 1691. Sopimuksen oli tarkoitus turvata Irlannin katolisille uskonnonvapaus.


title: Godard van Reede

text: Van Reede sai palkkioina voitoistaan vuonna 1692 irlantilaiset Athlonen jaarlin ja Aughrimin paronin aatelisarvot. Hänestä tehtiin Englannin alamainen, jotta hän voisi pitää hallussaan hänelle Irlannissa myönnetyt läänitykset. Hänen sukunsa sammui vuonna 1844.


Jääkiekon nuorten maailmanmestaruuskilpailut 1989 olivat järjestyksessään 13. nuorten MM-kisat. Ne järjestettiin Alaskassa, Yhdysvalloissa. Kisat voitti Neuvostoliitto.


title: Go with the Flow

text: Go With The Flow on Queens of the Stone Agen kappale. Kappale julkaistiin toisena singlenä albumilta "Songs for the Deaf" vuonna 2003. Kappaleesta tehtiin myös musiikkivideo.


title: Go with the Flow

text: Kappaletta on käytetty useissa videopeleissä kuten Gran Turismo 4:ssa, Rock Bandissa ja Rocksmithissa.


title: LLL (albumi)

text: LLL on vuonna 1993 julkaistu Dave Lindholmin albumi.


title: Martti Mela

text: Martti Juhani Mela (22. kesäkuuta 1933 Viipuri – 20. marraskuuta 2005 Oulu) oli Oulun yliopiston biofysiikan professori.


title: Martti Mela

text: Melan vanhemmat olivat Martti Mauritz Mela ja Matilda Kurki. Hän tuli ylioppilaaksi Turun yhteiskoulusta 1953 ja valmistui Teknillisestä korkeakoulusta diplomi-insinööriksi 1958, tekniikan lisensiaatiksi 1963 ja tekniikan tohtoriksi 1969. Siemens-Sähkö Oy:n myynti-insinöörinä Mela toimi 1959, Vuoksenniskan osastoinsinöörinä 1959–1961, Teknillisen korkeakoulun vanhempana assistenttina 1961–1962 ja Turun yliopiston huoltoinsinöörinä 1962–1964. Mela oli valtion teknistieteellisen toimikunnan tutkimusassistentti ja nuorempi tutkija 1967–1971, Kuopion yliopiston fysiikan apulaisprofessori 1975 ja Oulun yliopiston biofysiikan professori 1975–1998. Hän oli vierailevana tutkijana Pennsylvanian yliopistossa Yhdysvalloissa 1964–1966, Medikor Worksilla Budapestissä 1969–1971 ja Hampurin yliopistossa 1971–1973. Mela toimi useissa alansa järjestöissä, samoin kuin esimerkiksi Tietomaa Oy:n johtokunnassa 1985–1993.


title: Martti Mela

text: Melan biofysiikan professuuri oli ensimmäinen Suomessa. Hänen tutkimuskohteitaan olivat muun muassa hyönteisten aistinelimet ja biologisten prosessien systeemiteoria. Mela oli myös Maanpuolustuksen tieteellisen neuvottelukunnan MATINE:n jäsen. Hän osallistui raamatunlähetystyöhön Gideons International -järjestössä.


title: Martti Mela

text: Sotilasarvoltaan Mela oli reservin yliluutnantti (1993), hänen ensimmäinen puolisonsa 1960–1969 oli Leena Ankio ja toinen vuodesta 1978 Sirkka Vallittu.


title: Paraabelikoordinaatisto

text: Paraabelikoordinaatisto on kaksiulotteinen ortogonaalinen koordinaatisto, jossa koordinaattiviivat ovat paraabeleja, joiden polttopisteet sijaitsevat origossa. Koska kaikkien kyseisten paraabelien polttopiste on sama, niitä kutsutaan konfokaaleiksi paraabeleiksi. Kolmiulotteinen versio paraabelikoordinaateista saadaan kiertämällä kaksiulotteista koordinaatistoa sen symmetria-akselinsa ympäri.


title: Paraabelikoordinaatisto

text: Kaksiulotteinen paraabelikoordinaatisto formula_1 määritellään yhtälöillä


title: Paraabelikoordinaatisto

text: Viivat, joilla formula_4 on vakio, ovat ylöspäin aukeavia konfokaaleja paraabeleja


title: Paraabelikoordinaatisto

text: Vastaavat viivat, joilla formula_6 on vakio, ovat alaspäin aukeavia konfokaaleja paraabeleja


title: Paraabelikoordinaatisto

text: Kaikkien näiden paraabelien polttopisteet sijaitsevat origossa.


title: Paraabelikoordinaatisto

text: Viivaelementin yhtälö paraabelikoordinaatistossa on


title: Paraabelikoordinaatisto

text: Pinta-alaelementin yhtälö on


title: Paraabelikoordinaatisto

text: Pisteen etäisyys origosta saadaan yhtälöllä


title: Paraabelikoordinaatisto

text: Laplacen operaattori


title: Luova prosessi tieteessä

text:
Luova prosessi tieteessä on dosentti Juha T. Hakalan vuonna 2002 ilmestynyt tietokirja tieteellisen keksimisen dynamiikasta. Teos pohjautuu tietyiltä osin Nobel-palkituilta tutkijoilta kerättyyn aineistoon. Kirjoittajan lähtökohtana tutkimuksessaan oli luovuuden ilmeneminen ansioituneissa tutkijoissa heidän itsensä kertomana. Tekijää askarrutti kysymys tieteellisessä saavutuksessa tunnustetun luovuuden ja tämän tuloksen saavuttaneen tieteentekijän ominaisuuksien välisestä suhteesta. Tieteellistä luovuutta tutkittaessa kohtaavat sekä tutkijan että tutkittavan pyrkimys objektiivisuuteen toiminnassaan ja luovien prosessien kokemuksellinen, erittäin subjektiivinen luonne. Tätä tutkimusta vaikeuttavat tutkijoista ja tutkimuksesta vallitsevat stereotyyppiset käsitykset, joita on vaikea jäljittää niiden perustelemiseksi, mutta joista on myös vaikea luopua.
"Luova prosessi tieteessä" käsittää esipuheen lisäksi seuraavat 11 päälukua:


title: Australian kovimmat keräilijät

text: Australian kovimmat keräilijät ("Aussie Pickers") on australialainen realitysarja, jonka ensimmäinen jakso näytettiin A&E-kanavalla 9. toukokuuta 2013. Suomessa sarjan ensimmäisen tuotantokauden ensimmäinen jakso näytetään 30. kesäkuuta 2014. Se on australialainen versio yhdysvaltalaisesta sarjasta Amerikan kovimmat keräilijät. Sarjassa seurataan Lucas Callaghanin ja Adam McDonaldia kun he matkustavat ympäri Australiaa ostamassa antiikki- ja keräilyesineitä. He käyvät läpi ullakoita, takapihoja sekä suojia etsiäkseen unohdettuja arvoesineitä.


title: A&E Australia

text: A&E Australia on australialainen televisiokanava, jonka ensimmäinen lähetys lähetettiin torstaina 16. helmikuuta 2012. A&E on miehille suunnattu kanava, joka keskittyy 'tosielämän' materiaaliin ja sisältää tämän myötä samanlaisuuksia yhdysvaltalaisen sisarkanavan kanssa.


title: A&E Australia

text: Alkuperäiset ohjelmatMuut ohjelmat


title: Perintöesine

text: Perintöesine (arkisessa kielenkäytössä myös perintökalu tai perintökalleus) voi olla suvulle tärkeä esine, joka periytyy sukupolvelta toiselle. Esineen tunnearvo on yleensä keskeisemmässä osassa kuin fyysinen arvo, joskin perintöesineet ovat joskus myös fyysisesti arvokkaita. Ne saattavat olla myös harvinaisia tai jopa ainutlaatuisia. Perintöesineille on tyypillistä, että niihin liittyy tarinoita, joissa aiemmat omistajat ovat mukana. Erilaiset asiantuntijat, kuten huutokaupat tarjoavat asiakkaille perintöesineistön arviointeja.


title: Perintöesine

text: Perintöesineeseen liitetty status ei ole pelkästään sen taloudellisessa ja käytännöllisessä arvossa, vaan siihen liittyvän perinteen jatkumossa. Perintöesine on lahjan kaltainen esine, mutta se eroaa tavallisesta lahjasta lainanomaisuuden vuoksi. Perintöesineen omistava henkilö on perinyt sen aiemmalta omistajalta ja luovuttaa sen toiselle olettaen, että saaja pitää yllä perinnettä lahjoittamalla esineen myös itse aikanaan toiselle. Perinteen jatkumon vuoksi saajan tulee olla perinteen arvoinen vastaanottaessaan esineen, ja hänen tulee vastaavasti lahjoittaa se perinteen arvoiselle henkilölle. Sukukalleuden kyseenollessa vanhempi voi luovuttaa perintökalleuden lapselleen. Sukukalleutta, kuten sormusta, voidaan käyttää symbolisesti liittämään sukuun uusi henkilö esim. avioliiton kautta.


title: Perintöesine

text: Perintöesineet saattavat olla esimerkiksi sotamuistoja tai matkamuistoja ajalta, jolloin matkustaminen ei ollut yleistä, tai ne on valmistettu varta vasten jollekin esivanhemmista jonkin merkittävän tapahtuman johdosta. Toisinaan perintöesineet saattavat olla myös esivanhempien valmistamia. Perintöesineen myynti tai pois antaminen katsotaan joskus loukkaavaksi käytökseksi sukua kohtaan ja niin tekevää kohtaan saatetaan olla katkeria pitkään, vaikka myynti tapahtuisi äärimmäisessä rahapulassa. Perintöesineet saattavat aiheuttaa kiistaa myös perinnönjaossa. Testamenttiaan laativa voi ottaa tämän etukäteen huomioon ja hinnoittaa perintöesineistönsä, jolloin jaettaville esineille voidaan laskea muun perinnön tavoin rahallinen arvo.


title: Perintöesine

text: Myyntiä kuitenkin harrastetaan paljon ja perintöesineet ovat tärkeitä huutokaupoille. Ostamista ja myymistä harjoittajat yrittäjät, kuten antikvariaatit, ja yksittäisiä sukunsa perintöesineitä myyvät satunnaisasiakkaat ovat huutokauppojen kaksi tärkeintä toimittajaryhmää. Huutokaupat tarjoavat yleensä paremman hinnan yrittäjille, koska ne eivät koe tarvetta ylläpitää asiakassuhdetta satunnaisasiakkaiden kanssa.


title: Perintöesine

text: Perintöesineitä entisöidään sekä harrastuksena että ammattimaisesti. Entisöinnin kohteena ovat erityisesti suvussa säilyneet huonekalut, joilla on tunnearvoa ja myös käyttöarvoa, sillä vanhaan aikaan huonekalut rakennettiin lujiksi ja kestämään pitkään.


title: Perintöesine

text: Historialliselta tai taiteelliselta arvoltaan korkea-arvoisista perintöesineistä voi myös tulla osa kansallista kulttuuriperintöä. Suomessa museovirasto pyrkii vaalimaan kulttuuriperinnöltään arvokkaiksi katsottuja esineitä, mutta niitä kuitenkin katoaa ulkomaille lahjoina sekä myyntiesineinä. Jos esimerkiksi taideteollista esinettä on valmistettu vain rajoitettu sarja ja se on yli 50 vuotta vanha, aarteella ei lain mukaan ole asiaa ulkomaille ilman lupaa vaikka se olisi yksityishenkilön omistama. Museovirasto ja tulli pyrkivät estämään arvokkaiksi katsottujen esineiden viennin ulkomaille, mutta laitokset uskovat, että vain murto-osa arvokkaiden esineiden viennistä tulee heidän tietoonsa.


title: Perintöesine

text: TV-formaatissa, jota edustavat esimerkiksi yhdysvaltalainen "Antiques Roadshow", brittiläinen "Cash in the Attic" ja suomalainen "Antiikkia, antiikkia" kiertävä antiikkiasiantuntija arvioi yleensä tavallisista ihmisistä koostuvien vierailijoiden tuomien esineiden, yleensä perintöesineiden rahallista arvoa. Ohjelman kiinnostavuus perustuu dynamiikkaan, jossa vierailijan esineeseen kohdistama tunnearvo ja antiikkimarkkinoiden rahallinen arvo kohtaavat. Yleensä rahallinen arvo on vierailijan oletusta pienempi, mutta vastineeksi asiantuntija voi kertoa esineen historiasta tietoja, jota sen haltijalla ei aiemmin ollut. Toisaalta joskus esineen omistajan antama tieto esineen taustasta saattaa kohottaa myös sen rahallista arvoa ja historiallista kiinnostavuutta.


title: Perintöesine

text: Muinaisenglantilaisessa sankarirunossa Beowulfissa perintöesine on tärkeässä roolissa. Ylimykset käyttävät perimiään miekkoja vallanperinnöllisenä symbolina tai tärkeiden liittolaisten statuksen kohottamiseen. Beowulf ottaa vastaan arvokkaan miekan Unferthilta ja tavan mukaan osoittaa kunniaa myös antajalle luovuttamalla hänelle oman miekkansa, jonka arvoa hän korostaa kertomalla kyseessä olevan sukukalleuden:


title: Perintöesine

text: Myöhemmin Beowulfin setä, lordi Hygelac luovuttaa Hrethelin miekan Beowulfille ja tekee hänestä "valitun" Hrethelin jälkeläisten joukosta:


title: Perintöesine

text: Miekan terä kuitenkin katkeaa taistelussa lohikäärmettä vastaan, ja sen kantaja Beowulf haavoittuu kuolettavasti, pohtien oliko kyseessä todella Hrethelin sukukalleus, vai jokin toinen miekka.


title: Perintöesine

text: Englannin oikeushistoriassa esiintyy perityn esineen käsite (). Perintöesineen omistajalla oli oikeus luovuttaa se toiselle elinaikanaan, mutta hän ei voinut määrätä testamentilla sen siirtämisestä kuolinpesän ulkopuolelle. Jos esineen omistaja kuoli ilman testamenttia, perintöesine siirtyi hänen perillisilleen. Jos omistaja oli määrännyt testamentissa kiinteästä omaisuudestaan, esine siirtyi omaisuuden mukana testamentin saajalle.


title: Perintöesine

text: Sanalle kehittyi myöhemmin myös toinen merkitys, jolloin sillä voitiin tarkoittaa niitä irtaimia esineitä (kuten huonekaluja tai maalauksia), jotka oli asetettu trustin laillisten omistajien hallintaan siihen saakka, kunnes edunsaajalla oli oikeus saada omistukseensa niin kutsuttu perimysmaa ().


title: Perintöesine

text: Yksi hiljattain julkisuutta saavuttanut kiista Britanniassa sai alkunsa, kun nainen huutokauppasi rihkamana pitämänsä vaasin. Esine osoittautui satojen tuhansien puntien arvoiseksi ja se oli aikanaan kuulunut Kiinan keisarin palatsin omaisuuteen. Naisen ex-anoppi nosti oikeuskiistan väittäen vaasin kuuluvan hänelle, koska hänen mukaansa ex-miniä menetti oikeutensa perintöesineeseen poikansa avioliiton purkautuessa. Oikeus päätti kantajan hyväksi ja nainen menetti koko omaisuutensa sekä korvauksiin että oikeuskuluihin.


title: Radionomy

text: Radionomy on internetissä toimiva ilmainen radiokanavien verkkoportaali, joka kilpailee palvelullaan esimerkiksi TuneIn-palvelun kanssa. Palvelua ylläpitää Radionomy Group, joka toimii kolmessa maassa: Belgiassa, Ranskassa ja Yhdysvalloissa.


title: Radionomy

text: 17.1.2014 yritys osti vuosikymmeniä suosituimpana PC-tietokoneiden musiikkisoittimena tunnetun Winampin.


title: Sharlto Copley

text: Sharlto Copley (s. 27. marraskuuta 1973 Pretoria, Etelä-Afrikka) eteläafrikkalainen näyttelijä, tuottaja ja ohjaaja. Hänet tunnetaan muun muassa rooleistaan Neill Blomkampin elokuvissa "District 9" (2009), "Elysium" (2013) ja "Chappie" (2015). Hän on myös esiintynyt elokuvissa "The A-Team" (2010) ja "Maleficent – Pahatar" (2014).


title: Sirkka Aro

text: Sirkka Hilma Aro (s. 10. tammikuuta 1926 Sortavala) on suomalainen kirjailija.


title: Luettelo pikkuplaneetoista: 393001–394000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
393001:stä ja päättyen 394000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 394001–395000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
394001:stä ja päättyen 395000:een.
Kokonaisen luettelon löytää katsomalla Luettelo pikkuplaneetoista.


title: Brenton Thwaites

text: Brenton Thwaites (s. 9. elokuuta 1989 Cairns, Queensland, Australia) on australialainen näyttelijä. Hänet tunnetaan muun muassa rooleistaan televisiosarjoissa "Slide" ja "Home and Away" , Dean McMullenin roolista elokuvassa "" sekä prinssi Philipin roolista elokuvassa "Maleficent – Pahatar". Vuonna 2014 hän näytteli tieteiselokuvissa "The Signal" Laurence Fishburnen kanssa ja "The Giver" yhdessä Jeff Bridgesin ja Meryl Streepin kanssa, ja hänellä on rooli vuoden 2017 seikkailuelokuvassa "".


title: Luettelo pikkuplaneetoista: 395001–396000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
395001:stä ja päättyen 396000:een.
Kokonaisen luettelon löytää katsomalla Luettelo pikkuplaneetoista.


title: Humble Bundle

text: Humble Bundle (aiemmin nimellä Humble Indie Bundles) on vuonna 2010 perustettu sanfranciscolainen tietokone- ja mobiilipelien verkkokauppa, joka nousi edullisilla digitaalisten pelien paketeillaan () nopeasti pelaajien suosioon. Ostaja saa palvelussa itse päättää mikä osuus hänen itse valitsemastaan kauppasummasta menee pelien kehittäjille, hyväntekeväisyyteen tai Humble Bundle palvelulle.


title: Humble Bundle

text: Ensimmäisen bundlen julkaisi Wolfire Games. Toisen bundlen julkaisusta alkaen luotiin yksityinen spin-off yritys, Humble Bundle, joka perustettiin vain bundleja järjestämään ja myymään. Useat bundlet ovat tuottaneet yli miljoona dollaria ja 23.9.2013 alkaen bundlet ovat tuottaneet yli $50 miljoonaa , josta yli $20 miljoonaa on lahjoitettu hyväntekeväisyyteen. The Humble Bundle on inspiroinut useita "maksa mitä tahdot" tyyppisiä bundleja pienemmille peleille, kuten Indie Gala, Indie Royale sekä Little Big Bunch palvelut.


title: Humble Bundle

text:
Hitbox Teamin Terence Lee kertoi minkälainen menestys Humble Bundle oli heidän Dustforce-pelilleen. Steamin kautta Linuxille tarjolla ollut peli myi noin kymmenen pelin päivävauhdilla. Dustforcen sisältämä "Humble Indie Bundle 6" -paketti julkaistiin, ja peli myi ensimmäisenä päivänä 50 000 kappaletta. Vaikka Hitbox Team saikin vain $178 000 paketin kahden miljoonan kokonaistuotosta, pelaajamäärä ja tietoisuus pelistä nostivat päiväkohtaisen keskiarvon kuusinkertaiseksi.
"Humble Store" on yrityksen kauppapaikan nimi, josta voi ostaa yksittäisiä pelejä normaalihintaan tai alennushintaan. Kauppapaikasta ostetut pelit voidaan ladata muista digitaalisen jakelun palveluista pelin ostamisen jälkeen sen julkaisutavasta riippuen.


title: Humble Bundle

text: Vuonna 2017 IGN on ostanut Humble Bundlen.


title: Humble Bundle

text: Bundlet ovat sarja kokoelmia digitaalisia luomuksia, jotka myydään ja jaellaan digitaalisesti millä tahansa ostajan valitsemalla hinnalla. Bundleja tarjotaan viikoittain, kahden viikon välein ja joskus päivittäin vaihtuvissa kampanjoissa. Kaupassa olevissa tuotteissa on usein kaikki mahdollinen lisäsisältö mukana, kuten pelin soundtrack, pelin taidekirjoja ja muuta lisäsisältöä. Kahden viikon kampanjassa lisätään yleensä ensimmäisen viikon jälkeen yllätyspelejä tai muuta mediaa ja tämän sisällön saavat kaikki jo bundlen ostaneet sekä uudet ostajat, jotka maksavat yli keskiarvon kauppasumman.


title: Humble Bundle

text: Alussa bundlet olivat suurimmaksi osaksi indie-pelien tekijöiltä ja ne yleensä sai kaikille alustoille, joille peli oli kehitetty. Yksi kovan suosion syy on, että bundlen peleissä ei ole DRM-suojausta, jonka aiheuttamia hankaluuksia pelaajat ovat vuosikymmeniä vastustaneet. Myöhemmin bundleihin tuli pelejä myös Android-mobiilialustalle ja yhä suuremmilta pelien kehittäjiltä.


title: Humble Bundle

text: Steel Storm -indiepelin tekijä Alexander Zubov Kot-in-Action Creative Artel -studiolta julkaisi haastattelun kertoen kuinka vaikeaa heidän peliensä saaminen hyväksytyksi bundlekokoelmaan oli, mikä sai paljon huomiota. Suurin ongelma oli ensimmäisen pelin lisääminen ilmaiseksi jatko-osan bundleen sekä toisessa tapauksessa toisen jatko-osan lisääminen uuteen bundleen. Vasta Steel Storm: Burning Retributionin lisäämisen jälkeen kirjeenvaihto Humble Bundlenin kanssa parantui. Zubov kertoi kuinka minimaalinen korvaus noista bundleista tuli verrattaen pakettien kokonaistuottoon.


title: Humble Bundle

text: Vaikka Humble Bundlen motossa on kerrottu, ettei peleissä ole DRM-suojausta, oli sellainen jäänyt Uplink-peliin, joka julkaistiin Android- ja PC-alustoille Humble Bundle for Android 3 -paketissa. Ars Technican ja muiden pelaajien kritiikin myötä Humble Bundlen toinen perustaja ilmoitti tapauksen olleen kokeellinen johtuen pelin olevan usealle alustalle.


title: Pentti J. Huhtala

text: Pentti Johannes Huhtala (s. 6. toukokuuta 1926 Kuusankoski) on suomalainen kirjailija ja suomentaja.


title: Matti Vainionpää

text: Matti Vilhelmi Vainionpää (s. 23. marraskuuta 1926 Kauhava) on suomalainen kirjailija.


title: Rumors

text: "Rumors" on yhdysvaltalaisen laulaja näyttelijä Lindsay Lohanin vuonna 2004 julkaistu single. Kappaleen on tuottanut Cory Rooney. Single on Lohanin Speak levyn ensimmäinen single.


title: Over

text: "Over" on yhdysvaltalaisen laulaja-näyttelijä Lindsay Lohanin vuonna 2004 julkaistu single. Kappaleen on tuottanut John Shanks yhdessä Kara DioGuardin kanssa. Single on Lohanin Speak-levyltä julkaistu single.


title: First (kappale)

text: "First" on yhdysvaltalaisen laulaja näyttelijä Lindsay Lohanin vuonna 2005 julkaistu single. Kappaleen on tuottanut John Shanks yhdessä Kara DioGuardin kanssa. Single on Lohanin Speak-levyltä julkaistu single. Kappaletta on käytetty -elokuvan promootiomusiikkina.


"Confessions of a Broken Heart (Daughter to Father)" on yhdysvaltalaisen laulaja-näyttelijä Lindsay Lohanin vuonna 2005 julkaistu single. Kappaleen on tuottanut Greg Wells yhdessä Kara DioGuardin kanssa. Single on Lohanin A Little More Personal (Raw) -levyltä julkaistu single. Kappale kertoo väkivaltaisesta isästä. Kappaleessa näyttelee Lindsayn pikkusisko Aliana Lohan.


title: Drama Queen (That Girl)

text: "Drama Queen (That Girl)" on yhdysvaltalaisen laulaja näyttelijä Lindsay Lohanin vuonna 2004 julkaistu single. Kappaleen on tuottanut Matthew Gerrad yhdessä Mithell Leibin ja Dawn Solerin kanssa. Kappale on tehty Teinidraamakuningattaren tunnustukset elokuvaa varten.


title: Frank Powell

text: Frank E. Powell (1886 Hamilton, Ontario – 1957 New York, New York) oli kanadalaissyntyinen yhdysvaltalainen näyttelijä sekä elokuvaohjaaja, -käsikirjoittaja ja -tuottaja.


title: Frank Powell

text: Powell aloitti uransa teatteriohjaajana ja ohjasi muun muassa Augustus Thomasin ja Kirk LaShellen näytelmiä. Powell ohjasi myös tuotantoja Euroopassa, jonka jälkeen hän palasi Yhdysvaltoihin ja teki ensiesiintymisensä teatterinäyttelijänä Broadwayllä vuonna 1904. Teatterin jälkeen hän näytteli Biograph Studiosin mykkäelokuvissa vuodet 1909–1915. Biograph Studiosilla hän toimi myös käsikirjoittajana ja ohjaajana. Powell työskenteli monille elokuvastudioille, joita olivat muun muassa Fox Film Corporation ja World Film Company.


title: Frank Powell

text: Powell muistetaan ehkä parhaiten Theda Baran löytäjänä. Hän ohjasi Baraa elokuvassa "A Fool There Was" (1915), joka teki Barasta kansainvälisen supertähden. Vuotta aikaisemmin Powell oli ohjannut Baraa elokuvassa "The Stain", jossa Bara oli sivuosassa. "The Stain" oli Baran ensiesiintyminen elokuvissa. Powell ohjasi myös Mary Pickfordia 16 elokuvassa, kuten myös muita varhaisia tähtiä: Florence Lawrence, Robert Harron, Kate Bruce, Blanche Sweet, Donald Crisp, Henry B. Walthall ja Mabel Normand. Powell perusti oman tuotantoyhtiön, Frank Powell Productions Inc., loppuvuodesta 1916. Powell perusti vuonna 1919 toisen tuotantoyhtiön, Sunset Pictures Corporationin, Texasin San Antoniossa. Powell ohjasi viimeisen elokuvansa vuonna 1921, jonka jälkeen hän laati muutamiin brittiläisiin elokuviin käsikirjoituksen vuoteen 1923 asti.


title: Frank Powell

text: Frank Powell kuoli vuonna 1957 New Yorkissa noin 71-vuotiaana.


title: Teppo Eskelinen

text: Teppo Eskelinen on filosofi ja yhteiskuntapolitiikan dosentti. Hänen tuotantoonsa kuuluu tieteellisiä artikkeleita sekä useita kirjoitettuja ja toimitettuja kirjoja.


title: Pistosaha

text: Pistosaha on teräväkärkinen käsisaha, jolla pystyy sahaamaan levyyn aukon aloittamatta sahausta levyn reunasta. Pistosaha sekoitetaan useasti kuviosahaan. Kuviosaha ja pistosaha ovat kuitenkin eri työvälineet, kumpikin omaan tarkoitukseen suunnitellut.


title: Pistosaha (sähkötyökalu)

text: Pistosaha eli kuviosaha on sähkökäyttöinen käsityökalu. Saha on tarkoitettu lähinnä vanerien, levyjen ja lautojen muotoon sahauksiin ei niinkään suoraan sahaukseen.


title: Pistosaha (sähkötyökalu)

text: Pistosahoja valmistetaan eri varustemahdollisuuksilla. Yksinkertaisimmissa laitteissa on vain yksi käytettävä nopeus ja ruuvilukittava teräkiinnitys. Jossain pistosahoissa voi lisäksi säätää moottorin kierroslukua ja olla terän pikakiinnitysominaisuus, joka mahdollistaa terän nopean vaihdon ilman työkaluja. Pistosahojen terä voi tehdä myös sahausta tehostavaa heiluriliikettä, ja niissä voi olla purunpoistoliitäntä. Pistosahoja on sekä verkkovirta- että akkukäyttöisenä.


title: Pistosaha (sähkötyökalu)

text: Pistosahaa ei pidä sekoittaa puukkosahaan, vaikka molemmat toimivat edestakaisella sahausliikkeellä. Puukkosaha on kahden käden työkalu ja tarkoitettu hankaliin sahauksiin, minne muilla laitteilla on vaikea päästä.


title: Pistosaha (sähkötyökalu)

text: Pistosahoista käytetään myös yleisesti väärää "kuviosaha" nimitystä, jolla oikeasti tarkoitetaan pöytämallista sahaa.


title: Unrepentant Geraldines

text: Unrepentant Geraldines on yhdysvaltalaisen laulaja-lauluntekijä Tori Amosin albumi, joka julkaistiin toukokuussa 2014. Albumilta on julkaistu singlenä kappale "Trouble's Lament". Unrepententant Geraldines nousi Yhdysvalloissa Billboard 200 -listan sijalle 7. Suomessa albumi debytoi virallisen listan sijalla 41.


title: Neuroosi (yhtye)

text: Neuroosi oli suomussalmelainen punkyhtye 1970-1980-lukujen taitteesta, joka julkaisi vuonna 1980 yhden omakustannesinglen. Yhtyeen ainoalla levyllä nimeltä "Rock Against Seija Isosaari" julkaistiin kaksi kappaletta joista B-puolella oleva on perinteinen suomalainen kansanlaulu "Suutarinemännän kehtolaulu". A-puolella olevalla kappaleella "Rock Against Seija Isonsaari" kapinoitiin Suomussalmen silloista nuorisosihteeriä Eija Soinsaarta vastaan. Kappale on mukana Svart Recordsin vuonna 2017 julkaisemalla "Kuoleman tappaneet" -kokoelmalla, joka esittelee 1970- ja 80-lukujen taitteen vähemmälle huomiolle jäänyttä suomalaista punk rockia. Alkuperäisestä levystä on tullut punk-levyjen keräilijöille tärkeä keräilykohde.


title: Libyan Valioliiga

text: Libyan valioliiga () on Libyan jalkapallosarjojen korkein sarjataso. Sarjan nykyistä muotoa on pelattu kaudesta 2013/2014, jossa kahdessa lohkossa pelaa kahdeksan joukkuetta. Jokainen joukkue kohtaa toisensa kahdesti, jolloin otteluita kertyy joukkuetta kohden 14. Sarjan päätyttyä molempien lohkojen kolme parasta pääsevät jatkoon, jotka ratkovat sarjan mestaruuden. Kauden päätteeksi sarjan molempien lohkojen kaksi viimeisintä joukkuetta putoaa Libyan 1. divisioonaan.


title: Libyan Valioliiga

text: Aikaisemmin sarjaa pelattiin yhtenä lohkona kausien 2001/2002 aina kauteen 2010/2011 saakka, jossa pelasi yhteensä 16 joukkuetta. Sitä ennen sarjaa pelattiin nykyiseen tapaan kahdessa eri lohkossa kausien 1993/1994 aina kauteen 2000/2001. Tuolloin molemmissa lohkoissa pelasi yhteensä kahdeksan joukkuetta. Tuolloin lohkojen voittajat pelasivat keskenään yksiosaisen loppuottelun Libyan mestaruudesta.


title: Libyan Valioliiga

text: Historian saatossa menestyksekkäin joukkue on ollut Al-Ittihad 16 mestaruudellaan.


title: Hietaman kirkko

text: Hietaman kirkko on vuonna 1997 valmistunut kirkkorakennus Äänekosken Hietaman kylässä. Sen on suunnitellut arkkitehti Timo Suomalainen, jonka tunnetuin työ on yhdessä veljensä Tuomo Suomalaisen kanssa suunnittelema Temppeliaukion kirkko.


title: Hietaman kirkko

text: Modernin kyläkirkon sali on noin kymmenen metriä korkea ja sen päävalo tulee ylhäällä. Alttariseinän ikkunoista näkyy kirkkoa ympäröivää kylämaisemaä. Kirkossa on istumapaikat noin 150 hengelle.


title: Hietaman kirkko

text: Hietaman kirkossa pidetään jumalanpalvelus pääsääntöisesti kerran kuukaudessa. Kirkon vieressä on kolmisen vuotta kirkkoa vanhempi hautausmaa.


title: Al-Ahli SC (Bengasi)

text:
Al-Ahli Bengasi Sports Club () on libyalainen jalkapalloseura, joka perustettiin vuonna 1947. Se on voittanut yhteensä neljä kertaa Libyan mestaruuden ja on saavutuksella kolmanneksi menestynein seura Libyan pääsarjassa. Joukkueen kotistadion on March 28 Stadium, joka sijaitsee Bengasissa.
Seura sai viiden vuoden kilpailukiellon vuonna 1999, kun seuran kannattajat pilkkasivat avoimesti Al-Saadi al-Gaddafia.


title: Al-Tahaddy

text: Al-Tahaddy Sports Club () on libyalainen jalkapalloseura, joka perustettiin vuonna 1954. Se on voittanut yhteensä kolme kertaa Libyan mestaruuden, joista viimeisin on vuodelta 1997. Seuran kotistadion on March 28 Stadium, joka sijaitsee Bengasissa.


title: H’otyn

text: H'otyn () on Länsi-Ukrainan Tšernivtsin alueella sijaitseva kaupunki. Se on H'otynin piirin hallinnollinen keskus, ja sen asukasluku on 9 692 (1. kesäkuuta 2013). H'otyn on historiallisesti merkittävä kaupunki Bessarabiassa. Sen alueella on käyty monta taistelua vuosisatojen aikana ja sen merkittävin nähtävyys on kaupungin puolustamista varten 1300-luvulla Dnestrin varrelle rakennettu H'otynin linnake, joka on säilynyt nykyaikaan hyväkuntoisena.


title: H’otyn

text: H'otynin lähimmät naapurikaupungit ovat Kamjanets-Podilskyi (etäisyys 20 km), Novoselytsia (38 km) ja Hertsa (44 km). Alueen keskus Tšernivtsi sijaitsee 63 kilometrin päässä.


title: H’otyn

text: Kaupunki on merkitty joissain yhteyksissä nimellä Hoten (Хотен) ja on mahdollista, että nimi liittyy keskiaikaisessa slaavilaisessa tarustossa mainittuun Hoten Bludovitšiin (Хотен Блудович). H'otyn eri muotoineen oli tuolloin suosittu miehen nimi Ukrainassa ja historioitsija A. Masanin mukaan kaupunki on saanut nimensä silloisen päämiehen tai perustajan nimestä. Nimeä H'otyn on käytetty paikannimissä kuten "Hotino", "Hotilovo", "Hotenovo" Ukrainan lisäksi mm. Venäjällä, Valko-Venäjällä ja Puolassa.


title: H’otyn

text: H'otyn on valloitettu tai miehitetty historiansa aikana monta kertaa, jonka vuoksi sen nimi on vaihtunut useasti. Nimien variaatioihin kuuluvat (myös Chotyn ja Choczim), (kirjallisuudessa myös "Khatim" ja "Khutim"), ja ("Hotin").


title: H’otyn

text: Vanhin vaakunoista on Venäjän hallinnon ajalta vuodelta 1826. B. Kene suunnitteli uuden vaakunan 1870. Maailmansotien välisen romanialaishallinnon aikana 1930 kaupunki otti käyttöön jälleen uuden vaakunan.


title: H’otyn

text: H'otynin nykyisen vaakunan ja lipun on suunnitellut Vladimir Denisov. Ne otettiin käyttöön kaupunginhallituksen päätöksellä maaliskuussa 1996.


title: H’otyn

text: H'otyn on kuulunut Moldavian ruhtinaskunnalle (1359-1432, 1459-1538, 1541-1562, 1572-1615, 1621-1673, 1699-1712), Puola-Liettualle (1432-1459, 1538-1541, 1562-1572, 1615-1620, 1673-1699) ja Osmanien valtakunnalle (1711-1812) . Myöhemmin se on ollut osa Venäjän keisarikunnan Bessarabian kuvernementtia (1812–)1873–1917) ja sen edeltäjiä (mm. Uuden Venäjän ja Bessarabian kenraalikuvernementti), kuvernementissa se oli kihlakuntakaupunki. Tätä seurasivat Moldavian sosialistinen neuvostotasavalta (1917–1918), Romania (1918–1940, 1941–1944), Neuvostoliitto (1940–1941, 1944–1991) ja vuodesta 1991 alkaen Ukraina.


title: H’otyn

text: Bessarabian aluetta ennen 1000-lukua asuttivat monet kansat, kuten skyytit, daakialaiset, alaanit, Getae-kansat, tivertsit ja ulitsit.


title: H’otyn

text: Kiovan Rus hallitsi Bessarabiaa 900–1000-luvuilla. Dnestrin rannalla olevien kukkuloiden päälle rakentunut H'otyn yhdistetään joskus nimensä samankuuloisuuden vuoksi paikalla olleeseen Kiovan Rusin aikaiseen pienasutukseen. Alueella suoritetut arkeologiset kaivaukset osoittivat, että kiovalaisen kylän koko oli noin 20 hehtaaria. Siitä tuli myöhemmin osa Galitsian ruhtinaskuntaa ja edelleen Galitsian ja Volynian ruhtinaskuntaa. Dnestrin varrelle joenylityspaikan lähelle kasvanut kaupunki oli merkittävä kauppapaikka ja genovalaiset perustivat sinne kauppasiirtokunnan 1200-luvulla.


title: H’otyn

text: Toisen maailmansodan aikana saksalais-romanialaiset miehittäjäjoukot järjestivät kaupungissa juutalaisten joukkomurhan.


title: H’otyn

text: Kaupungin asukusluku oli 9 692 tammikuussa 2013 järjestetyn väestönlaskennan mukaan. Vuoden 2001 väestölaskennan mukaan silloiset 11 124 asukasta jakautuivat etnisesti ukrainalaisiin (91,2 %), moldovalaisiin (7,1 %), venäläisiin (1,3 %) ja romanialaisiin (0,1 %). Asukasluku on ollut laskusuuntainen vuodesta 1897, jolloin kaupungissa oli 18 398 asukasta.


title: H’otyn

text: H'otyn on Žytomyrin ja Tšernivtsin yhdistävän valtatie H03:n varrella. Kaupungista alkava maantie T2610 vie Romanian rajalla sijaitsevaan Mamalihan kuntaan. Kaupungissa on linja-autoasema ja sieltä on linja-autoyhteys lähimpiin kaupunkeihin. Lähin rautatieasema sijaitsee Kamjanets-Podilskyissa, johon H'otynista on 20 kilometriä. Paikalliset matkustavat välin minibusseilla, joita kutsutaan nimellä "maršrutka". Lähimmät lentokentät ovat Tšernivtsin kansainvälinen lentokenttä (CWC) 63,5 kilometrin päässä ja Ivano-Frankivskin kansainvälinen lentokenttä (IFO) 202 kilometrin päässä.


title: H’otyn

text: Vuonna 2007 käydyssä internetäänestyksessä H'otynin linnake valittiin yhdeksi Ukrainan seitsemästä ihmeestä, maata erinomaisesti ilmentävästä historiallisesta tutustumiskohteesta.


title: Oikeuden jalopeura

text: Oikeuden jalopeura on vuonna 2011 julkaistu Leena Lehtolaisen kirjoittaman Hilja Ilveskeron seikkailuista henkivartijana kertovan tetralogian toinen osa. Sarjan ensimmäinen osa on "Henkivartija" ja kolmas ja neljäs ovat "Paholaisen pennut" ja "Tiikerinsilmä".


title: Oikeuden jalopeura

text: Turun Sanomat kehuivat kirjan arviossa Lehtolaisen kertojanlahjoja.


title: Oikeuden jalopeura

text: Hilja kuhertelee Italiassa rakkaan David Stahlin kanssa, mutta yhtäkkiä yhtenä päivänä David katoaa mystisesti. Huoneesta löytyy murhattu mies, jolloin Hilja palaa Suomeen mukanaan kysymyksiä vailla vastauksia. Davidin tilanteesta ei ole mitään tietoa ja Juri Trankov on yhtäkkiä kovin luotettava - pian Hilja huomaa olevansa taas tilanteessa missä kehenkään ei voi luottaa. Hilja miettii niin Davidin rehellisyyttä kuin äitinsä kuolemaa.


title: Ykspuolista rakkautta

text: "Ykspuolista rakkautta" on rap-artisti Mikael Gabrielin kolmas single hänen kolmannelta pitkäsoitoltaan "Mun maailma". Kappale julkaistiin 27. marraskuuta 2014, ja sen musiikkivideo on kuvattu Kalifornian San Clementessä, Yhdysvalloissa.


title: SM U-26

text: SM U-26 oli Saksan keisarikunnan laivaston vuonna 1912 vesillelaskettu tyypin U 23 -sukellusvene, joka upotti ensimmäisessä maailmansodassa 11. lokakuuta 1914 Venäjän keisarikunnan laivaston Bajan-luokan panssariristeilijä "Palladan".


title: SM U-26

text: Alus tilattiin 18. maaliskuuta 1911 Germaniwerftiltä Kielistä. Sen köli laskettiin 31. toukokuuta 1912 telakkanumerolla 180 ja alus laskettiin vesille 16. lokakuuta 1913. Alus otettiin palvelukseen 20. toukokuuta 1914.


title: SM U-26

text: Aluksen päälliköksi tuli 1. elokuuta 1914 kapteeniluutnantti Egewolf Freiherr von Berckheim. Alus upotti "Palladan" 11. lokakuuta 1914, mistä Berckheim miehistöineen sai Saksan keisarin Wilhelm II:n myöntämän 2. luokan rautaristin


title: SM U-26

text: Alus upotti partiomatkalla 23. huhtikuuta 1915 849 tonnin rahtialus "Fråckin" ja 4. kesäkuuta miinalaiva "Jenisein". Se upotti vielä 25. elokuuta "Petshoran" ja 30. elokuuta "Zemljan". "U-26" katosi elokuussa 1915, mahdollisesti osuttuaan venäläiseen miinotteeseen. Viimeisen havainnon siitä teki sen upottaman rahtialus "Zemljan" miehistö 30. elokuuta.


title: SM U-26

text: Sukellusveneen hylky löytyi toukokuussa 2014 perä edellä pohjamutaan uponneen läntiseltä Suomenlahdelta.


title: U-26

text: U-26 voi viitata seuraaviin Saksan laivaston sukellusveneisiin:


title: H'otynin joukkomurha

text: H'otynin joukkomurha oli saksalaisten ja romanialaisten sotilaiden tekemä H'otynin juutalaisväestön joukkomurha toisen maailmansodan aikana.


title: H'otynin joukkomurha

text: H'otyn sijaitsee Bessarabiassa, joka oli osa Romaniaa vuosina 1918–1940. Neuvostoliitto miehitti Bessarabian 28. kesäkuuta 1940 Molotov-Ribbentrop-sopimuksen mukaisesti. H'otyn oli merkittävä juutalaisen kulttuurin alueellinen ja historiallinen keskus.


title: H'otynin joukkomurha

text: H'otynissa oli vuoden 1930 väestölaskennan mukaan juutalaisia 5 786 ja he olivat kaupungin suurin etninen ryhmä (37,7 prosentia väkiluvusta). Muita olivat venäläiset (37 %), ukrainalaiset (15 %) ja romanialaiset (9 %). Pohjois-Bukovinassa ja H'otynin piirissä asui 102 500 juutalaista, 11,8 prosenttia kokonaisväkiluvusta.


title: H'otynin joukkomurha

text: Saksa hyökkäsi Neuvostoliittoon 22. kesäkuuta 1941. Osa H'otynin juutalaisista pakeni muualle Neuvostoliittoon ennen akselivaltojen joukkojen etenemistä alueelle. Natsit toteuttivat juutalaisvastaista rotupolitiikkaa. Saksa ei ollut vielä tehnyt lopulliseen ratkaisuun eli kaikkien juutalaisten tuhoamiseen tähtäävää hallinnollista päätöstä, mutta itärintamalla saksalaiset joukot toteuttivat holokaustia SS:n Einsatzgruppen-ryhmien johdolla operaatio Barbarossan alusta alkaen. Juutalaisvastaisuus eli myös Romaniassa toisen maailmansodan aikana, ja lisäksi romanialaiset syyttivät entisten alueidensa juutalaisväestöä yhteistoiminnasta Neuvostoliiton kanssa. Yleensä romanialaiset olivatkin vastuussa Einsatzgruppe D:n alueella suoritetuista juutalaisvainoista ja pogromeista, mutta H'otynissa ja läheisessä Tšernivtsin kaupungissa pogromeja johtivat ja pääosin toteuttivat saksalaissotilaat.


title: H'otynin joukkomurha

text: Saksan Etelän armeijaryhmään kuuluneet saksalais-romanialaiset joukot miehittivät H'otynin 7. heinäkuuta 1941. He käskivät juutalaisia pysymään kodeissaan. SS-upseerien johtama osasto kiersi talosta taloon ja pidätti noin 2 000 juutalaista, jotka vietiin kaupungin torille ja ammuttiin. Muutama päivä myöhemmin jäljelle jääneet juutalaiset määrättiin kokoontumaan juutalaisen koulun luokse. Saksalaiset tutkivat talot ja ampuivat löytämänsä piiloutuneet juutalaiset. Yöllä sotilaat veivät naiset ja tytöt erilleen koululle kerääntyneistä ja raiskasivat heidät, surmaten osan jälkeenpäin. Vankeina pidetyille ei annettu ruokaa tai juomaa, jonka vuoksi satoja heikompia, erityisesti sairaita, vanhuksia ja pieniä lapsia, kuoli viiden päivän kuluessa. Viidentenä päivänä SS-upseerin komentamat saksalaissotilaat valikoivat vankien joukosta juutalaisyhteisön johtohenkilöitä, joihin kuuluivat rabbi Twersky sekä 57 korkeasti koulutettua, kuten lakimiehiä, lääkäreitä ja opettajia, ja veivät heidät kaupungin ulkopuolelle, jossa heidät teloitettiin. Osa kaupungin muista asukkaista ryösti juutalaisten omaisuutta kun he olivat vangittuina. Ryhmä yhteistyötä tehneitä ukrainalaisia ja romanialaisia osallistui juutalaisten murhaamiseen.


title: H'otynin joukkomurha

text: H'otyn jäi Romanian hallintaan. 1. elokuuta osa henkiinjääneistä siirrettiin H'otynista itään Barnovan kylään. Barnovassa romanialaiset sotilaat pakottivat osan ryhmästä kaivamaan omat hautansa, joihin heitä sitten haudattiin jopa elävältä. Loput ryhmästä kuljetettiin edelleen Sokyrjanyn keskitysleiriin ().


title: H'otynin joukkomurha

text: H'otyniin jääneet juutalaiset marssitettiin Atakiin (nyk. Moldovan Otaci), jossa osa sairastui siellä puhjenneeseen epidemiaan. Hengissä selvinneet kuljetettiin takaisin Sokyrjanyyn, jossa moni sairastui lavantautiin ja muihin tartuntatauteihin. Lopuksi jäljelle jääneet juutalaiset karkotettiin Transnistriaan. Sotaa edeltäneestä juutalaisyhteisöstä hengissä säilyi noin 500, joista suurin osa kuului ennen saksalais-romanialaisten joukkojen saapumista paenneisiin.


title: H'otynin joukkomurha

text: Puna-armeija valtasi H'otynin maaliskuussa 1944 ja kaupunki liitettiin osaksi Neuvostoliittoa.


title: H'otynin joukkomurha

text: H'otyn on osa Ukrainan Tšernivtsin aluetta, jossa se on H'otynin piirin keskus. Sen noin 9 700 asukkaasta noin kymmenen on juutalaisia. Kaupungissa on juutalainen hautausmaa, jossa ei ole tunnistettuja joukkohautoja. Hautausmaa on holokaustissa murhatun H'otynin juutalaisväestön muistomerkki ja siellä on heille omistettu hautakivi. Kaupungin ulkopuolella on joukkohauta, jonka hautakivessä on noin 70 paikalla murhatun juutalaisen nimet.


title: Lillen piiritys

text: Lillen piiritys oli toisessa maailmansodassa 28. - 31. toukokuuta 1940 käyty taistelu, jossa Saksan 4., 5., 7. panssaridivisioonan ja 7., 217., 253. ja 267. jalkaväkidivisioonan joukot piirittivät 40 000 Ranskan 1. armeijan sotilasta Lillen kaupunkiin. Taistelu päättyi 31. toukokuuta, kun Ranskan armeijan komentajat kenraali Molinié ja eversti Aizier neuvottelivat antautumisesta kunnioittaakseen kaupungin puolustajia ja lähiöitä. Antautuminen pantiin täytäntöön 1. kesäkuuta. Taistelun seurauksena useita liittoutuneiden osastoja onnistui pakenemaan Dunkerqueen.


title: Minor League Baseball -kausi 1909

text: Minor League Baseball (virallisesti vuoteen 1999 saakka National Association of Professional Baseball Leagues) -kausi 1909 katsotaan sisältäneen 43 erillistä liigaa.


title: Roberto Bautista Agut

text: Roberto Bautista Agut (s. 14. huhtikuuta 1988 Castellón de la Plana) on espanjalainen tennispelaaja. Parhaimmillaan hän on ollut kaksinpelissä ATP-listan sijalla 13 lokakuussa 2014 ja nelinpelissä sijalla 169 maaliskuussa 2014.


title: Roberto Bautista Agut

text: Bautista Agut on päässyt Grand Slam -turnauksissa parhaimmillaan puolivälieriin Australian avoimissa 2019. Ensimmäisen finaalipaikkansa ATP-kiertueella Bautista Agut saavutti Chennaissa tammikuussa 2013. Hän hävisi finaalissa Janko Tipsarevićille kolmessa erässä. ATP-turnausvoittoja hänellä on kaikkiaan yhdeksän: vuonna 2014 s-Hertogenboschista ja Stuttgartista, vuonna 2016 Aucklandista ja Sofiasta, vuonna 2017 Chennaista ja Winston-Salemista, vuonna 2018 Aucklandista ja Dubaista sekä vuonna 2019 Dohasta.


title: Jan-Lennard Struff

text: Jan-Lennard Struff (s. 25. huhtikuuta 1990 Warstein) on saksalainen tennispelaaja. Parhaimmillaan hän on ollut kaksinpelissä ATP-listan sijalla 44 toukokuussa 2017. Nelinpelissä hän on ollut sijalla 21 lokakuussa 2018.


title: Jan-Lennard Struff

text: Struff on päässyt Grand Slam -turnausten kaksinpelissä parhaimmillaan kolmannelle kierrokselle Wimbledonissa ja Yhdysvaltain avoimissa vuonna 2018. Nelinpelissä hän ylsi Ben McLachlanin parina välieriin Australian avoimissa 2018.


title: Jan-Lennard Struff

text: Struff on voittanut nelinpelissä ATP-turnauksen Tokiossa vuonna 2018 ja Aucklandissa vuonna 2019.


title: Axel Michon

text: Axel Michon (s. 16. joulukuuta 1990 Pariisi) on ranskalainen tennispelaaja. Parhaimmillaan hän on ollut kaksinpelissä ATP-listan sijalla 205 toukokuussa 2014.


title: Axel Michon

text: Michon sai villin kortin Ranskan avoimiin 2014. Hän eteni turnauksessa toiselle kierrokselle.


title: Paolo Montero

text: Rónald Paolo Montero Iglesias (s. 3. syyskuuta 1971 Montevideo, Uruguay) on uruguaylainen uransa lopettanut jalkapalloilija. Hän pelasi keskuspuolustajana tai vasempana laitapuolustajana. Suurimman osan urastaan Montero pelasi Italian Serie A:ssa.


title: Paolo Montero

text: Montero edusti ammattilaisurallaan uruguaylaista Peñarolia (1990–1992, 2006–2007), italialaisia Atalantaa (1992–1996) ja Juventusta (1996–2005) sekä argentiinalaista San Lorenzoa (2005–2006). Juventuksessa pelatessaan hän voitti neljä Italian-mestaruutta, kolmesti Italian supercupin ja kertaalleen UEFA Super Cupin ja Intercontinental Cupin. Lisäksi Juventus hävisi kolmesti Mestarien liigan loppuottelun Monteron edustaessa seuraa.


title: Paolo Montero

text: Uruguayn maajoukkueessa Montero pelasi 61 A-maaottelua vuosina 1991–2005. Hän edusti maataan muun muassa 2002 MM-kisoissa ja 2004 Copa Américassa, jossa Uruguay voitti pronssia.


title: Facundo Bagnis

text: Facundo Bagnis (s. 16. joulukuuta 1990 Rosario, Santa Fe) on argentiinalainen tennispelaaja. Parhaimmillaan hän on ollut kaksinpelissä ATP-listan sijalla 112 helmikuussa 2014 ja nelinpelissä sijalla 78 syyskuussa 2013.


title: Facundo Bagnis

text: Bagnis saavutti uransa ensimmäisen ATP-turnausvoittonsa nelinpelissä Stuttgartin turnauksessa syyskuussa 2013 yhdessä Thomaz Belluccin kanssa. Grand Slam -turnauksen pääsarjassa hän pelasi ensimmäisen kerran Ranskan avoimissa 2014, johon hän selvitti tiensä karsinnoista. Hän voitti pääsarjan ensimmäisellä kierroksella Ranskan Julien Benneteaun viisieräisessä ottelussa, jossa ratkaiseva erän päättyi luvuin 18–16.


title: Diego Schwartzman

text: Diego Sebastián Schwartzman (s. 16. elokuuta 1992 Buenos Aires) on argentiinalainen tennispelaaja. Parhaimmillaan hän on ollut kaksinpelissä ATP-listan sijalla 11 kesäkuussa 2018 ja nelinpelissä sijalla 69 huhtikuussa 2015.


title: Diego Schwartzman

text: Schwartzman voitti ensimmäisen ottelunsa ATP-kiertueella helmikuussa 2013 päihitettyään Buenos Airesin turnauksen ensimmäisellä kierroksella Thomaz Belluccin. Grand Slam -turnauksen pääsarjassa hän pelasi ensimmäisen kerran Ranskan avoimissa 2014, jossa hän eteni toiselle kierrokselle.


title: Leijonan metsästys

text: Leijonan metsästys (tunnetaan myös nimillä Leijonanmetsästys ja Leijonaa mä metsästän) on tunnettu lastenlaulu. Laulun alkuperä ei ole selvillä, mutta siitä on vuosikymmenien ajan tehty eri puolilla maailmaa useita versioita, joissa metsästettävä eläin voi olla muukin kuin leijona. Laulun sanoissa kuvaillaan erilaisten esteiden ohittamista ja lopuksi pakenemista, kun vastaan tullut leijona osoittautuukin pelottavaksi.


title: Leijonan metsästys

text: Suomenkielisen kappaleen on levyttänyt muun muassa Fröbelin Palikat. Kappaletta on levytetty suomeksi 1990-luvun alusta alkaen, mutta se on tunnettu Suomessa jo pidempään.


title: Heikki Pukki

text: Heikki Yrjänänpoika Pukki (noin 1620 – 1684) oli suomalainen Vähässäkyrössä asunut talonpoika ja veronkantaja. Kirjoitustaitoisen Pukin säilynyt muistiinpanokokoelma vuosilta 1664–1684 on nykyisin Helsingin yliopiston kirjastossa. 1600-luvulla kirjoitustaito oli vielä suhteellisen harvinaista talonpoikaisväestön keskuudessa. Pukin muistiinpanot ovat varhaisin tunnettu näyte eteläpohjalaisesta kansankielestä.


title: Heikki Pukki

text: Heikki Pukki asui Vähänkyrön Kuuttilan kylän Pukin eli Pukkilan talossa. Hänen veljensä Simma (Simon) Bock (k. 1682) toimi henkikirjurina ja revisiomittarina Liivinmaalla. Toinen veli Tuomas Jaakonpoika Pukki oli Vaasassa kauppias Herman Rossin kirjurina.


title: Heikki Pukki

text: Heikki Pukin muistiinpanoista löytyy muun muassa suuri määrä 1600-luvulla käytössä olleita henkilönimiä. Muistiinpanot käsittelivät enimmäkseen veronkantoa. Pukki toimi kotikylässään kuudennusmiehenä ja keräsi veroluonteiset maksut asukkailta tilittäen ne sitten nimismiehelle tai kruununvoudille.


title: Heikki Pukki

text: Aarno Malin ja Toivo Kaukoranta julkaisivat Pukin muistiinpanot Virittäjä-lehden numerossa 31/1927 ("Vähäkyröläisen talonpojan Heikki Yrjänänpoika Pukin suomenkieliset muistiinpanot vuosilta 1664-1684").


title: Acqualagna

text: Acqualagna on kunta Italiassa Marchen alueella olevassa Pesaro e Urbinon maakunnassa. Kunta on tunnettu valkoisen tryffelin kauppapaikkana.


title: Urbania

text: Urbania on kunta Italiassa Marchen alueella olevassa Pesaro e Urbinon maakunnassa. Se sijaitsee Metaurojoen varrella. Urbania on keskiaikainen kaupunki, joka tunnettiin vuoteen 1631 saakka nimellä "Casteldurante". Silloin se sai uuden nimen paavi Urbanus VIII kunniaksi.


title: Urbania

text: Kaupunki on tunnettu keramiikastaan. Urbanian kuuluisin nähtävyys on kuoleman kirkko, "Chiesa dei Morti", jossa on esillä 18 muumiota.


title: Urbania

text: "Palazzo Ducale"ssa on museo ja historiallinen kirjasto. Vuonna 1470 valmistuneen palatsin on suunnitellut Francesco Di Giorgio Martini Montefeltron ja Della Roveren suvuille. Lopullisen muotonsa palatsi sai Girolamo Gengan suunnitelmista. Museon kokoelmiin kuuluu muun muassa kaksi Gerhard Kremerin karttapalloa vuosilta 1541 ja 1551.


title: Bon kirkko

text: Bon kirkko () on kirkkorakennus Ruotsissa Hallsbergin kunnassa. Kirkko on peräisin vuodelta 1733 ja se on läänin parhaiten säilynyt karoliininen kirkko. Se on valkoiseksi maalatulla lautapaneelilla päällystetty ristinmuotoinen hirsikirkko, jossa on kattoratsastaja ristin keskikohdan päällä. Kirkon sisustukselle ei ole tehty paljoa muutoksia, sieltä puuttuu esimerkiksi sähkövalaistus.


title: Poncho

text: Poncho on päällysviitta, joka tehdään perinteisesti nelikulmaisesta kankaasta leikkaamalla sen keskelle aukko pääntieksi. Viitan kulmat voivat olla joko sivuissa tai suoraan edessä ja takana, jolloin viitan muodoksi tulee vinoneliö. Ensimmäisinä ponchoja käyttivät latinalaisen Amerikan alkuperäiskansat.


title: Etyylimaltoli

text: Etyylimaltoli (CHO) on pyranoneihin kuuluva heterosyklinen yhdiste. Yhdiste on rakenteeltaan maltolin etyylianalogi ja sitä voidaan käyttää maltolin tavoin arominvahventeena elintarvikkeissa. Toisin kuin maltolia, etyylimaltolia ei tavata luonnossa.


title: Etyylimaltoli

text: Etyylimaltolia voidaan valmistaa puolisynteettisesti ja synteettisesti. Puolisynteettisessä valmistusmenetelmässä glukoosi fermentoidaan "Aspergillus oryzae" -homeen avulla ja fermentaatiossa muodostuva tuote reagoi asetaldehydin kanssa. Synteettiseen valmistukseen on useita tapoja esimerkiksi levuliinihapon bromaus, jota seuraa laktonin muodostus ja tämä laktoni reagoi dehydrauksen jälkeen asetaldehydin kanssa muodostaen etyylimaltolia. Etyylimaltolia voidaan valmistaa myös kojihaposta.


title: Etyylimaltoli

text: Etyylimaltolilla on voimakas makea ja karamellimainen tuoksu ja maku. Se on aromiaineena maltolia 4–6 kertaa voimakkaampi yhdiste. Sitä voidaan lisätä makeisiin, kekseihin, leivonnaisiin, jälkiruokiin ja makeisiin juomiin.


title: RC4WD

text: RC4WD on radio-ohjattavien ajoneuvojen, osien ja laitteiden valmistaja ja myyjä. Se perustettiin 2001 San Franciscon alueella. NASA käyttää heidän tuotteitaan ja ne ovat esiintyneet useiden maiden medioissa. Yhtiö teki osia nopeimpaan patterikäyttöiseen radio-ohjattavaan autoon.


title: RC4WD

text: RC4WD perustettiin 2001 San Franciscon alueella. Alun perin se perustettiin nettifirmaksi RC Monster Truck-jälkimarkkinointiin ja osien myyntiin. Myynti kasvoi yhteistyössä RCMT.net:in kanssa, joka on kauko-ohjattavien harrastuspiiri. Vuonna 2005 yhtiön varastossa oli jo 800 tuotetta, mm. yhtiöiltä kuten Thundertech Racing, JPS, New Era Models, Imex, Defiance Racing, RC Alloy, Vertigo Performance. 2007 yhtiö muutti pieneen varastoon San Joseen. Heinäkuussa 2010 yhtiöltä tuli ulos ensimmäinen lisensioitu tuote, The Dick Cepek "Mud Country" 1.9. Seuraavana vuonna, helmikuussa 2011 Horizon Hobby alkoi jakelemaan yhtiön tuotteita. Maaliskuussa 2014 Towerhobbies alkoi myydä yhtiö tuotteita.


title: Fanny Pajula

text: Fanny Johanna Maria Laurikainen, o. s. "Haake", sukunimi 1877–1897 Pajula (2. syyskuuta 1857 Kymi – 28. joulukuuta 1918 Helsinki) oli suomalainen opettaja, kansanrunouden kerääjä ja ylioppilasaktiivi.


title: Fanny Pajula

text: Fanny Pajulan vanhemmat olivat merikapteeni Oskar Fredrik Haake ja Maria Josefina Ahonius. Hän valmistui kansakoulunopettajaksi Sortavalan opettajaseminaarista 1887 ja pääsi yksityisesti ylioppilaaksi 1891 (Nya svenska samskolan i Helsingfors).


title: Fanny Pajula

text: Fanny Pajula oli naimisissa 1877–1887 pastori Lauri Vihtori Pajulan (ent. Widbom, 1849–1887) kanssa ja asui leskeksi jäätyään ystävänsä opettaja Hilda Käkikosken kanssa kuuden vuoden ajan 1889–1895. Pajula oli toisen kerran naimisissa 1897–1904 Ruskealasta kotoisin olleen kauppias, maanviljelijä ja valtiopäivämies Tuomas Laurikaisen (1841–1904) kanssa. Fanny ja Lauri Pajulan poika Paavo Pajula (1878–1961) toimi Sortavalan pormestarina ja oli myöhemmin Suomen ulkoministeriön palveluksessa viimeksi Suomen Kööpenhaminan lähettiläänä.


title: Fanny Pajula

text: Fanny Pajula keräsi 1890-luvulla kahden kesäkauden aikana yli 800 inkeriläistä kansanrunoa. Hän oli mukana aktiivisesti myös ylioppilaiden osakuntatoiminnassa näihin aikoihin.


title: Libyan jalkapalloliitto

text: Libyan jalkapalloliitto () on libyalaisen jalkapallon korkein järjestö, joka perustettiin 1962. Se on ollut FIFA:n jäsen vuodesta 1963 ja CAF:n jäsen vuodesta 1965.


title: Isät lasten asialla

text: Isät lasten asialla ry (ILA) on vuonna 2012 perustettu valtakunnallinen lastensuojelujärjestö. Yhdistyksen kotipaikka on Helsinki.


title: Isät lasten asialla

text: Yhdistys perustettiin Karkkilassa 20. helmikuuta 2012 ja hyväksyttiin Patentti-ja rekisterihallituksen yhdistysrekisteriin 30. maaliskuuta 2012. Ensimmäisenä puheenjohtajana toimi Jari Pulkkinen. Hänen jättäydyttyä tehtävästään tehtävää hoiti varapuheenjohtaja Jouni Erppola, kunnes tehtävään valittiin ensimmäisessä vuosikokouksessa alkuvuodesta 2013 yhdistyksen tiedottajana toiminut Juha Järä. Keväällä 2015 puheenjohtajaksi valittiin hallintotieteiden tohtori Pasi Malmi. Sen jälkeen puheenjohtajina ovat toimineet Pauli Tossavainen (2016-2017), Harri Salonen (2017-2018) ja Petri Kolmonen (2018-).


title: Isät lasten asialla

text: Yhdistyksen jäsenmäärä ylitti tuhat 2015 (osan ollessa kannatusjäseniä). Yhdistys sai toimintansa rahoittamiseksi ensimmäisen RAY-tukensa vuonna 2015. Yhdistys saa rahaa myös jäsenmaksuista ja lahjoituksista.


title: Isät lasten asialla

text: Yhdistyksellä on seitsemän keskeistä tavoitetta:


title: Isät lasten asialla

text: Myös kansainvälisten lasten-ja ihmisoikeussopimusten, mm. YK:n lastenoikeuksien sopimuksen sekä Euroopan ihmisoikeussopimuksen saattaminen tosiasiallisesti toteutuvaksi Suomessa on yhdistyksen agendalla, erityisesti niiltä osin joissa sitä ei yhdistyksen näkemysten mukaan vielä täysmääräisesti toteuteta. Em. sopimusten kehittäminen on yhdistyksen mukaan tarpeellista lapsen edun osalta. Yhdistys pyrkii vaikuttamaan poliittiseen päätöksentekoon, viranomaiskäytäntöihin ja yleiseen mielipiteeseen vaikuttajatapaamisilla ja osallistumalla ministeriöiden, THL:n ja kuntien hankkeisiin sekä työryhmisin.


title: Isät lasten asialla

text: Lapsen etu on keskeisellä sijalla yhdistyksen toiminnassa. Yhdistys kiinnittää huomiota myös vieraannuttamisen kohdevanhempien vaikeaan tilanteeseen.


title: Isät lasten asialla

text: Yhdistys tekee yhteistyötä kansainvälisissä asioissa eri maiden verkostojen, järjestöjen sekä ylikansallisten toimielinten kanssa. Yhdistyksen tunnuslause on: "Jotta lapsen oikeus molempiin vanhempiinsa toteutuisi".


title: Isät lasten asialla

text: Yhdistys antaa päättäjille lausuntoja sen ajamia asioita koskettaviin lakihankkeisiin. Se on tuonut laajempaan yhteiskunnalliseen keskusteluun mm. käsitteet "lapsen vieraannuttaminen" ja "huoltokiusaaminen". Yhdistys tukee lähtökohtaisesti vuoroasumista eronneiden parien lasten ensisijaisena vaihtoehtona.


title: Isät lasten asialla

text: Yhdistys tarjoaa vertaistukea vanhemmille, jotka ovat kärsineet tai kärsivät lapsen huoltajuuteen tai vanhemmuuteen liittyvien epäkohtien aiheuttamista ongelmista. Yhdistys pyrkii kehittämään vertaistukea myös aikuisille, jotka ovat lapsuudessaan kokeneet vieraannuttamisprosessin.


title: Isät lasten asialla

text: Yhdistys haluaa korostaa olosuhdeselvitysten merkitystä viittaamalla siihen, että Saksassa, Ranskassa ja Alankomaissa selvityksen tekee moniammatillinen, vanhemmuutta arvioiva ryhmä, Suomessa vain sosiaaliviranomaiset. Lastenpsykiatri Jari Sinkkosen mukaan vieraannuttajalla on useissa tapauksissa mielenterveysongelmia, kuten psykopatiaa, narsismia ja tunnekylmyyttä, joihin ei kiinnitetä riittävästi huomiota. Sinkkonen luonnehtii vieraannuttamista "massiiviseksi emotionaaliseksi kaltoinkohteluksi", lapsen henkiseksi pahoinpitelyksi.


title: Markus Palttala

text: Markus Palttala (s. 16. elokuuta 1977 Nakkila) on suomalainen moottoriurheilija. Palttala on osallistunut kolmesti Le Mansin 24 tunnin ajoon.


title: Markus Palttala

text: Palttala aloitti uransa karting-sarjoissa, kunnes hän siirtyi vakioautojen Sport 2000 -luokan SM-sarjaan vuonna 1998. Seuraavana vuonna hän kilpaili myös Saksan vastaavassa DTC-sarjassa. Vuonna 2000 Palttala kilpaili Saksan Porsche Carrera Cup -sarjassa. Vuonna 2001 Palttala ajoi muutamia kilpailuja European Touring Car Championship -sarjassa. Vuonna 2002 Palttala siirtyi FIA GT Championship -sarjaan. Vuosina 2003 ja 2006 hän ajoi myös Ranskan FFSA GT Championship -sarjassa.


title: Markus Palttala

text: Vuosiksi 2005–2010 Palttala siirtyi Le Mans Endurance Series -sarjaan. Vuosina 2010–2011 Palttala kilpaili FIA GT1 World Championship -sarjassa, vuosina 2011–2013 Blancpain Endurance Series -sarjassa ja sekä myös vuosina 2012–2013 FIA World Endurance Championship -sarjassa. Tämän lisäksi Palttala on ajanut yksittäisiä kilpailuja FIA GT3 European Championship, Porsche Supercup, United SportsCar Championship ja Belcar -sarjoissa.


title: Markus Palttala

text: Palttala on osallistunut kolmesti Le Mansin 24 tunnin ajoon ja sijoittui vuonna 2012 GTE Am-luokassa kahdeksanneksi ja kokonaiskilpailun sijalle 33. Vuosien 2010 ja 2014 kilpailut päättyivät keskeytyksiin. Vuoden 2015 Nürburgringin 24 tunnin ajossa Palttala tiimeineen sijoittui toiseksi BMW Z4 GT3 -autolla. Markus Palttalan autokunta voitti Span 24 tunnin ajon Belgiassa 26. heinäkuuta 2015. Hänestä tuli ensimmäinen suomalainen kuljettaja joka on voittanut kyseisen kilpailun.


title: Grey Gardens (täsmennyssivu)

text: Grey Gardens voi tarkoittaa seuraavia:


title: Stuorra-Jovnna Jomppanen

text: Stuorra-Jovnna Jomppanen (1794 – 1874) oli saamelainen Utsjoella asunut peuranpyytäjä, kalastaja ja suullisen kertomaperinteen taitaja. Stuorra-Jovnan tarinat ovat säilyneet Tenojokilaakson suullisessa kansanperinteessä sekä Suomen että Norjan puolella, ja hyvää tarinoiden kertojaa voidaan nykyisinkin verrata Stuorra-Jovnaan tai arvella hänen olevan Stuorra-Jovnalle sukua.


title: Stuorra-Jovnna Jomppanen

text: Stuorra-Jovnna -kertomuksiin kuuluu usein mukaan liioittelu, jopa valehtelukin, ja niissä on mukana huumoria.


title: Stuorra-Jovnna Jomppanen

text: Norjan puolella Goallsennjunni-tunturin rinteessä sijaitsee vanha suurikokoinen "Stuorra-Jovnnan mänty", jonka oksista kerrotaan Stuorra-Jovnan tehneen venelautoja.


title: Eva Liljeblom

text: Eva Helena Maria Liljeblom (s. 4. tammikuuta 1958 Oulu) on suomalainen kauppa- ja taloustieteilijä. Hän toimii rahoitustieteen professorina Svenska handelshögskolanissa ja oli korkeakoulun rehtori 2010–2015.


title: Eva Liljeblom

text: Eva Lilbeblom syntyi metsänhoitaja Einar Liljeblomin ja Rauha Lahden perheeseen. Liljeblom valmistui Svenska handelshögskolanista kauppatieteiden maisteriksi vuonna 1981 pääaineenaan rahoitus. Kauppatieteiden lisensiaatiksi hän valmistui vuonna 1984 ja väitteli kauppatieteiden tohtoriksi vuonna 1989. Liljeblom aloitti työuransa Svenska handelshögskolanissa vuonna 1980 assistenttina. Oltuaan väittelynsä jälkeen Tukholman kauppakorkeakoulussa tutkijatohtorina 1990–1992 hän on hoitanut professuuria Svenska handelshögskolanissa syksystä 1992 lähtien. Hän on Vaasan yliopiston ja Lundin yliopiston kunniatohtori. Liljeblom on ollut muun muassa Stockmannin, Kuntarahoituksen (pj. viimeiset vuodet) ja Veikkauksen hallituksissa ja toimii nyt muun muassa Fennian hallituksessa.


title: Eva Liljeblom

text: Liljeblomille myönnettiin Suomen Valkoisen Ruusun ritarikunnan I lk:n ritarin kunniamerkki 2006 ja Suomen Leijonan komentajamerkki 2014.


title: Djamal Mahamat

text: Djamal Abdoulaye Mahamat Bindi (, s. 26. huhtikuuta 1983 Tripoli, Libya) on libyalainen jalkapalloilija. Keskikentällä pelaava Mahamat edustaa Portugalin pääsarjassa pelaavaa SC Bragaa. Hän kuului Libyan maajoukkueessa vuoden 2012 Afrikan-mestaruuskilpailussa.


title: Djamal Mahamat

text: Mahamat siirtyi SC Bragaan vuonna 2011 ja oli voittamassa Portugalin liigacuppia vuonna 2013.


title: Major League Baseball -kausi 1999

text: Major League Baseball -kausi 1999 oli baseballin Major Leaguen kausi, joka alkoi 4. huhtikuuta 1999. Kausi päättyi New York Yankeesin voittoon Atlanta Bravesistä suoraan neljässä ottelussa World Seriesissä. Kauden All-Star-ottelu pelattiin 13. heinäkuuta Fenway Parkilla Bostonissa, ja siinä voittajaksi selvisi American League 4–1. Ottelun MVP oli Pedro Martinez (BOS).


title: Al-Madina

text: Al-Madina Sports Club () on libyalainen jalkapalloseura, joka perustettiin vuonna 1953. Se on voittanut yhteensä kolme kertaa Libyan mestaruuden, joista viimeisin on vuodelta 2001. Seuran kotistadion on June 11 Stadium, joka sijaitsee Tripolissa.


title: Naantalin monipolttoainevoimalaitos

text: Naantalin monipolttoainevoimalaitos on Turun Seudun Energiantuotanto Oy:n (TSE) Naantalissa Naantalin sataman lähelle sijaitseva monipolttoainevoimalaitos. Voimalaitos otettiin tuotantokäyttöön syksyllä 2017. Voimalaitos tuottaa sähköä, kaukolämpöä ja prosessihöyryä. Polttoaineena se käyttää biopolttoaineita joista pääasiassa puuhaketta, ja muina polttoaineina kivihiiltä ja jalostamokaasua.


title: Naantalin monipolttoainevoimalaitos

text: Voimalaitoksen on tarkoitus korvata sen vieressä sijaitseva jo elinkaarensa päähän tullut Naantalin kivihiilivoimalaitos. Rakennustyöt alkoivat vuoden 2014 lopulla. Hankkeen kokonaiskustannusarvio on 260 miljoonaa euroa. TSE päätti voimalaitoksen rakentamisesta lopullisesti yhtiökokouksessa 14. huhtikuuta 2014.


title: Naantalin monipolttoainevoimalaitos

text: Voimalaitoksen sähköteho on 142 megawattia ja lämpöteho 244 megawattia, sen on tarkoitus tuottaa sähköä vuodessa 900 gigawattituntia ja lämpöä vuodessa 1650 gigawattituntia. Voimalaitoksen on tarkoitus tuottaa noin kaksi kolmasosaa Turun seudun kaukolämmöstä ja 70–80 prosenttia teollisuuden prosessihöyrystä. Voimalaitoksessa voidaan polttaa kivihiilen lisäksi puuta, turvetta, olkea ja kierrätyspolttoaineita. Biopolttoaineena tarkoitus on käyttää lähinnä lähialueen metsähaketta, joka kerätään enimmillään 150 kilometrin säteellä voimalaitoksesta. TSE:n toimitusjohtaja Tapani Bastmanin mukaan hyviä puolia kotimaisen polttoaineen hyödyntämisessä ovat: voimalaitos on aiempaa riippumattomampi ulkomaisista polttoainetoimittajista ja lähialueen työllistyminen. Lähialueen biopolttoaineen hankintaan odotetaan syntyvän 200 työpaikkaa. Osa biopolttoaineesta joudutaan kuitenkin tuomaan ulkomailta. Bastmanin mukaan hiilen ja biopolttoaineen yhdistelmä on ihanteellinen, koska hiili estää korroosiota sitomalla haitallisia alkaaleja ja tasaa lämmön tulipesässä.


title: Naantalin monipolttoainevoimalaitos

text: TSE valitsi huhtikuussa 2014 kattilatoimittajaksi Valmet Oyj:n. Kattiloiden osuus kokonaiskustannusarviosta on noin kolmannes eli noin 87 miljoonaa euroa. Valmetin monipolttoainekattila hyödyntää kiertoleijuteknologiaa ja sen höyryteho on 390 megawattia. Sopimukseen sisältyy myös savukaasujen puhdistuslaitteisto. Kattilan ja turbiinin osuus on kustannuksista on lähes puolet.


title: Naantalin monipolttoainevoimalaitos

text: Hankkeesta 78 miljoonaa euroa rahoitetaan TSE:n omistajien Fortum Oyj:n, Oy Turku Energia-Åbo Energi Ab:n sekä Naantalin, Raision ja Kaarinan kaupungeille suunnatulla osakeannilla. Loppu rahoitus tehdään pankkilainalla.


title: Naantalin monipolttoainevoimalaitos

text: Voimalaitos ei ole pilottihanke, mutta se edustaa uusinta teknologiaa. Toimitusjohtaja Bastmanin mukaan Naantalin voimalaitos on tärkeä refesenssikohde laitetoimittajille ja kansainvälisesti merkittävä hanke. Samantyyppisiä voimalaitoksia on kaavailtu esimerkiksi Helsinkiin, Lahteen, Tampereelle ja Ouluun.


title: Naantalin monipolttoainevoimalaitos

text: Voimalaitos otettiin tuotantokäyttöön syksyllä 2017 ja vihittiin 8. joulukuuta 2017. Alkukuukausina voimalaitoksessa poltettiin tavallista enemmän biopolttoainetta, puuhaketta, 50–60 prosenttia. Muut polttoaineet ovat kivihiili ja muun muassa jalostamokaasu viereiseltä Neste Oyj:n Naantalin öljynjalostamolta. Vuonna 2018 puuhakkeen määrä jää pienemmäksi, mutta saman vuoden marraskuussa pitäisi valmistua kuljetin satamasta jolla laivoilla tuotava hake syötetään voimalaitokselle. Ennen tätä kaikki puuhake tuodaan kuitenkin kuorma-autoilla, joita tulee päiväsaikaan noin 10 minuutin välein voimalaitokselle.


title: Naantalin monipolttoainevoimalaitos

text: Syyskuussa 2017 laitoksella oli kahden viikon tuotantotauko kiertohäiriön takia, kun kattilassa oli kaksi putkirikkoa. Viat korjataan kuitenkin vasta kesällä 2018 takuutyönä. Joulukuun 2017 viimeisellä viikolla voimalaitoksen turbiiniin tuli vika, jonka takia laitos ei tuottanut sähköä. Joulukuun 2017 alussa voimalaitokselta saatiin kaukolämpöä noin 200 megawatin teholla ja prosessihöyryä noin 30 megawatin teholla. Samaan aikaan viereisen Naantalin kivihiilivoimalaitoksen kolmesta yksiköstä kolmosyksikkö oli käytössä. Varalaitoksena toimii kakkosyksikkö ja sillä on käyttötunteja jäljellä 8 000 tuntia. Vuokrattu ykkösyksikkö kuuluu Fingrid Oyj:n tehoreservijärjestelmään.


title: Pandemonium

text: Pandemonium! (nimellä Magical Hoppers, Japanissa) on Toys for Bobin kehittämä tasohyppelypeli. Peli on julkaistu vuonna PlayStationille, Sega Saturnille, Microsoft Windowsille ja myöhemmin N-Gagelle ja iPhonelle.


title: Pandemonium

text: Pelille on julkaistu vuonna 1997 jatko-osa "Pandemonium 2" ("Miracle Jumpers" Japanissa).


title: Pandemonium

text: Pandemoniumissa pääosassa ovat hovinarri Fargus ja Nikki, joka vahingossa tekee loitsun joka tuhoaa heidän kaupunkinsa. Pelin päämäärä on päästä Wishing Enginelle (toivomuskoneelle), jossa he voivat toivoa kaupungin takaisin normaaliksi. Pelaaja voi valita joka tason välillä Farguksen ja Nikin välillä. Fargus osaa pyörähdyshyökkäyksen ja Nikki osaa tuplahypyn. Pelissä ovat tärkeässä osassa erilaiset interaktiiviset objektit, kuten vesimelonit, pilvet, hämähäkin seitit ja tukit. N-Gage -versiossa on 11 tasoa, muissa versioissa on 18.


title: Pandemonium

text: PlayStation ja Saturn-versioissa ei tallenneta muistikortille vaan käytetään vanhempaa salasanasysteemiä.


title: Pandemonium

text: Pelin japanilaisessa versiossa on tehty muutoksia tarinaan, hahmoihin ja välivideoihin.


Jääkiekon nuorten maailmanmestaruuskilpailut 1986 olivat järjestyksessään 10. nuorten MM-kisat. Ne järjestettiin Ontariossa, Kanadassa. Kisat voitti Neuvostoliitto.


title: Kaikki on mahollista

text: Kaikki on mahollista on Salamaryhmän albumi vuodelta 2003. Albumin nimikkokappale sisältää samplen Fumio Hayasakan säveltämästä musiikista Akira Kurosawan elokuvaan "Seitsemän samuraita".


title: Salomon Ilmonen

text: Salomon Ilmonen (1871 Ilmajoki – 1940 Fort Bragg, Kalifornia) oli amerikansuomalainen pappi ja suomalaissiirtolaisten historian kokooja.


title: Salomon Ilmonen

text: Ilmonen muutti siirtolaisena Yhdysvaltoihin vuonna 1891. Hän työskenteli aluksi maalarina ja tavallisena työmiehenä kunnes hän ryhtyi Hancockissa Michiganissa ilmestyneen Siirtolainen-lehden tilausmyyjäksi. Hän kiersi suomalaisten siirtolaisten keskuudessa ympäri Yhdysvaltoja hankkimassa tilaajia lehdelle ja kirjoitti samalla myös matkakirjeitä lehteen.


title: Salomon Ilmonen

text: Ilmonen meni vuonna 1897 opiskelemaan Hancockissa sijainneeseen Suomi Opistoon ja valmistui sieltä 1904. Hän suoritti myös Suomi Opiston teologisen seminaarin 1906 valmistuen sieltä papiksi.


title: Salomon Ilmonen

text: Ilmonen toimi Suomi Synodin luterilaisena pappina New Yorkin, Michiganin, Minnesotan ja Pennsylvanian osavaltioissa. Vuodesta 1927 lähtien hän toimi Suomi Synodin pappina Kaliforniassa. Ilmonen oli myös kahden vuoden ajan Suommi Synodin varainhoitajana.


title: Salomon Ilmonen

text: Ilmonen julkaisi useita suomalaisten siirtolaisten historiaa käsitteleviä teoksia. Ensimmäinen niistä käsitteli 1600-luvun Delawaren suomalaisen siirtokunnan historiaa ("Amerikan ensimmäiset suomalaiset eli Delawaren siirtokunnan historia"). Vuonna 1919 ilmestyneessä kirjassa "Amerikan suomalaisten historiaa I" käsiteltiin varhaisen suomalaisen siirtolaisuuden historiaa 1600-luvulta aina 1800-luvun puoliväliin saakka. Seuraava teos "Amerikan suomalaisten historia II ja elämäkertoja" painottui vuosiin 1864–1880 ja sarjan kolmas teos "Amerikan suomalaisten historia III. Yhdysvalloissa ja Canadassa olevat suomalaiset asutukset" kertoi vuoden 1880 jälkeisestä suomalaissiirtolaisuudesta sekä Yhdysvalloissa että Kanadassa.


title: Salomon Ilmonen

text: 1930-luvulla Ilmonen käsitteli suomalaissiirtolaisten kulttuuritoiminnan historiaa teoksissa "Amerikan suomalaisten sivistyshistoria. Osat I-II". Uskonnollisesta taustastaan johtuen Ilmonen kuvasi näissä kirjoissa amerikansuomalaista työväenliikettä negatiiviseen sävyyn. Viimeksi Ilmonen julkaisi kirjat Yhdysvaltain itsenäisyysjulistuksen allekirjoittajiin kuulunnesta suomalaista sukujuurta olleesta John Mortonista sekä vuonna 1938 Delewaren siirtokunnan 300-vuotisjuhlavuonna yhteenvetokirjan suomalaissiirtolaisuuden historiasta Yhdysvalloissa.


title: Jérôme Valcke

text: Jérôme Valcke (s. 6. lokakuuta 1960) on ranskalainen jalkapallovaikuttaja ja Kansainvälisen jalkapalloliiton FIFA:n pääsihteeri vuodesta 2007. Hän aloitti uransa jalkapallon parissa ranskalaisen Canal+-kanavan toimittajana. Vuodesta 2003 vuoteen 2007 Valcke toimi FIFA:n finanssipäällikkönä, kunnes pääsihteerin virassa vuodesta 2007 asti ollut Urs Linsi siirtyi pois tehtävästään. Näin Valcke peri viran ja hänestä tuli ensimmäinen ei-sveitsiläinen pääsihteeri sitten Dr. Ivo Schrickerin ja vuoden 1951. Valcke on naimisissa ja hänellä on kaksi lasta. Äidinkielensä ranskan lisäksi hän puhuu englantia, saksaa ja espanjaa.


title: Miss Blue

text: Miss Blue on ruotsalaisartisti Vincent Pontaren kappale hänen Lucky Thirteen-debyyttialbumilta. Sen julkaisi Little Stereo Recordings albumin kolmantena singlenä 25. huhtikuuta 2008. Kappaleelle tehtiin myös musiikkivideo, joka julkaistiin syksyn 2007 aikana. Kappale oli kohtalainen menestys, sijoittuen neljässä eri valtiossa listoille.


title: Amateur World Series 1980

text: Amateur World Series oli maajoukkueiden välinen baseball turnaus, myöhemmältä nimeltään World Cup, josta käytettiin myös nimitystä Baseballin maailmanmestaruuskilpailut. Vuonna 1980 kilpailu käytiin Japanissa 22. elokuuta - 5. syyskuuta välisenä aikana. Joukkueita turnaukseen osallistui 12 ja ne kohtasivat jokainen kertaalleen toisensa. Kuuba voitti kaikki ottelunsa.


title: Limerickin sopimus

text: Limerickin sopimus oli Irlannin Limerickissä 3. lokakuuta 1691 allekirjoitettu sopimus, joka päätti kaksi vuotta kestäneen sodan Vilhelm III Oranialaisen kannattajien ja jakobiittien välillä. Sopimuksen oli tarkoitus turvata Irlannin katolisten uskonnonvapaus, mutta englantilaiset ja Irlannin protestantit eivät lopulta noudattaneet sopimusta.


title: Limerickin sopimus

text: Perimätiedon mukaan sopimus olisi allekirjoitettu kivenjärkäleen päällä, joka tunnetaan nimellä "Treaty Stone" (”sopimuskivi”). Se on nykyisin nähtävyys Limerickissä.


title: Limerickin sopimus

text: Piiritetty Limerick oli viimeinen merkittävä jakobiittien hallussa ollut keskus. Kaupungin puolustusta johtanut Patrick Sarsfield tarjoutui antautumaan sillä ehdolla, että vastapuoli suostuisi allekirjoittamaan sopimuksen. Piiritysjoukkoja johtanut Godert de Ginkel suostui tähän, ja myöhemmin myös Vilhelm Oranialainen itse hyväksyi sopimuksen sisällön.


title: Limerickin sopimus

text: Limerickin sopimus käsitti kaikkiaan 42 artiklaa. Se takasi kaikille jakobiittien puolella Irlannissa taistelleille sotilaille ja upseereille oikeuden poistua turvallisesti maasta ja siirtyä jonkin toisen valtion armeijaan, tai liittyä halutessaan myös Englannin armeijaan. Pääosa artikloista pyrki turvaaman Irlannin katolisten aseman takaamalla heille samanlaiset oikeudet uskonnonharjoitukseen, kuin mitä oli ollut voimassa kuningas Kaarle II:n aikana. Samoin he saisivat takaisin Kaarle II:n aikana voimassa olleet maaomistuksensa sekä oikeuden vapaaseen ammatinharjoittamiseen. Katolisten tulisi vannoa Englannin kruunulle ainoastaan uskollisuudenvala, mutta ei paavia vastaan suunnattua kuninkaan yliherruuden valaa ("oath of supremacy"). Aateliset saivat oikeuden kantaa asetta. Sopimuksessa myös kiellettiin korvausten hakeminen oikeusteitse sodan aikana tapahtuneesta ryöstelystä tai muista rikkomuksista.


title: Limerickin sopimus

text: Sopimuksen seurauksena yli 20 000 irlantilaista jakobiittisotilasta – Sarsfield mukaan lukien – siirtyi Ranskaan ja liittyi Ranskan armeijaan, jossa he muodostivat niin sanotun irlantilaisen prikaatin. Vain noin 1 000 miestä liittyi Vilhelm Oranialaisen armeijaan, minkä lisäksi noin 2 000 palasi koteihinsa. Myös pääosa Irlannin maanomistaja-aatelista jätti saaren, ja tapahtuma tunnetaan Irlannin historiassa ”villihanhien pakona”, viittauksena vuoden 1607 ”jaarlien pakoon”. Paon laajuus itse asiassa heikensi Irlannin katolisten asemaa, sillä maahan ei enää jäänyt voimakasta kotimaista eliittiä. Lisäksi lähteneiden maat takavarikoitiin ja ne siirtyivät protestanttisten uudisasukkaiden haltuun.


title: Limerickin sopimus

text: Ginkelin ja Vilhelm Oranialaisen mielestä Limerickin sopimukseen sisältyneet myönnytykset Irlannin katolisille olivat pieni hinta sodan päättämisestä. Irlannin protestantit eivät kuitenkaan suostuneet hyväksymään sopimusta, sillä he halusivat sodassa saavutetun voiton jälkeen syrjäyttää katoliset kokonaan poliittisesta vallasta. Kun protestanttien hallitsema Irlannin parlamentti lopulta vahvisti Limerickin sopimuksen vuonna 1697, sen sisältöä muutettiin merkittävästi: maininta uskonnonvapaudesta jätettiin pois, samoin maininta kevennetystä uskollisuudenvalasta. Lisäksi sopimuksessa taattujen oikeuksien katsottiin koskevan vain kirjaimellisesti jakobiittiarmeijassa taistelleita, ei Irlannin katolista siviiliväestöä, johon alettiin pian kohdistaa jyrkkiä sortolakeja ("penal laws").


title: Serape

text: Serape eli sarape eli zerape on meksikolaisten miesten käyttämä huopamainen shaali tai viitta. Siinä voi olla myös huppu.


title: Abdel Fattah al-Sisi

text: Abdel Fattah al-Sisi (, s. 19. marraskuuta 1954) on egyptiläinen poliitikko. Hän toimii maansa presidenttinä 8. kesäkuuta 2014 alkaen.


title: Abdel Fattah al-Sisi

text: Al-Sisi on entinen puolustusvoimien ylipäällikkö. Hän erosi armeijan palveluksesta maaliskuussa 2014 asettuakseen ehdolle presidentinvaaleihin. Sisi voitti ne ylivoimaisesti. Äänestysprosentti jäi alhaiseksi, sillä useat ryhmät boikotoivat vaaleja.


title: Abdel Fattah al-Sisi

text: Vaalit järjestettiin 9 kuukautta sen jälkeen kun Sisi oli osallistunut presidentti Mohammed Mursin syrjäyttämiseen.


title: Abdel Fattah al-Sisi

text: Sisi kasvoi Kairon vanhassa keskustassa varakkaassa kauppiasperheessä. Kaikki känen seitsemän sisarustaan (kaksi veljeä ja viisi siskoa) saivat yliopistokoulutuksen; Abdel Fattah oli ainoa joka valitsi sotilasuran. Hän kävi armeijan koulun ja sotilasakatemian ja valmistui upseeriksi 1977. Hän jatkoi opintojaan Britanniassa (1992) ja Yhdysvalloissa (2005–2006), ja työskenteli Saudi-Arabiassa sotilasattaseana.


title: Abdel Fattah al-Sisi

text: Arabikeväässä 2011 armeijan oli vaikea saada kansan luottamusta, sillä se oli tukenut presidentti Mubarakia. Silloin al-Sisi, joka oli kenraalikunnan nuorin, nousi julkisuuteen puolustamaan sotilasjohtoa. Vuoden 2012 vaalien lähestyessä keulakuviksi muodostuivat Muslimiveljeskunnan tukema Mohammed Mursi ja sotilasjohdon al-Sisi. Tultuaan valituksi presidentiksi Mursi nimitti al-Sisin puolustusministeriksi maata käytännössä hallinneen Muhammad Hussein Tantawin tilalle. Tantawi oli kuulunut Mubarakin lähipiiriin.


title: Abdel Fattah al-Sisi

text: Kun kansan tyytymättömyys Mursiin kävi yhä ilmeisemmäksi, Sisi vältti vastakkainasettelua pitkään ja vielä toukokuussa 2013 sanoi armeijan pysyvän poissa politiikasta. Presidentti pidätettiin 3. heinäkuuta 2013. Vasta maaliskuussa 2014 Sisi luopui sotilasurastaan ja ilmoittautui presidenttiehdokkaaksi. Käytännössä hän on johtanut Egyptiä kesästä 2013 alkaen. Sisin valtakaudella sekä islamisteja että maallisia oppositon aktivisteja on kohdeltu kovakouraisesti. Al-sisin mielestä islamilaisuutta tulisi uudistaa siten, ettei radikaalilla ideologialla olisi enää sijaa itse uskonnon harjoittamisessa.


title: Abdel Fattah al-Sisi

text: Vuoden 2014 alussa egyptiläinen lehdistö kohisi Sisin oletetusti perimästä miljoonaomaisuudesta.


title: Carpegna

text: Carpegna on kunta Italiassa Marchen alueella olevassa Pesaro e Urbinon maakunnassa. Carpegna kuului historialliseen Montefeltron alueeseen. Kunta sijaitsee Sasso Simonen ja Simoncellon luonnonpuiston ("Parco naturale del Sasso Simone e Simoncello") kupeessa, mikä tekee siitä suositun matkailupaikan, joka sopii monenlaiseen ulkoiluun ja liikuntaan.


title: Vincent Pontare

text: Vincent Pontare, taiteilijanimeltään Vincent, (s. 13. toukokuuta 1980 Solna, Tukholman lääni) on ruotsalainen laulaja-lauluntekijä. Hänellä on myös duo nimeltä Vargas & Lagola Salem Al Fakirin kanssa.


title: Vincent Pontare

text: Opiskeltuaan musiikkia Örnsköldsvikissä Pontare muutti Tukholmaan opiskelemaan musiikkituottajaksi Memusissa.


title: Vincent Pontare

text: Hänen debyyttialbuminsa "Lucky Thirteen" julkaistiin Ruotsissa marraskuussa 2007. Albumin nimivalinnalla hän viittaa syntymäpäiväänsä (13. toukokuuta) ja perinteiseen väitteeseen luvun kolmetoista epäonnisuudesta.


title: Vincent Pontare

text: Kun Pontaren ”Don’t Hate on Me” -single oli saavuttanut suuren suosion, hänellä oli aikaa kuvata musiikkivideota kappaleelle ”Miss Blue”. Video kuvattiin Los Angelesissa ja sillä vierailee huippumalli Anine Bing.


title: Vincent Pontare

text: Pontare sanoitti ja tuotti suuren osan debyyttialbuminsa kappaleista. Edistääkseen albuminsa myyntiä hän teki kiertueen, joka kattoi yhteensä noin sata konserttia.


title: Vincent Pontare

text: Vuonna 2010 Vincent julkaisi toiselta studioalbumiltaan "Godspeediltä" ensimmäisen singlen, ”Baby Hurricanen”.


title: Vincent Pontare

text: Vincent Pontare on Elizabeth ja Roger Pontaren lapsi. Hänen isänsä on ruotsalainen muusikko, joka otti osaa Eurovision laulukilpailuun kahdesti, vuonna 1994 kappaleella ”Stjärnorna” (duetto Maria Bergmanin kanssa) ja vuonna 2000 kappaleella ”When Spirits Are Calling My Name”. Samassa järjestyksessä mainittuina kappaleet sijoittuivat 13. ja 7. sijalle.


title: Vincent Pontare

text: Vincent on viettänyt osan elämästään Yhdysvaltain Tennesseessä. Hänellä on kaksi veljeä. Tällä hetkellä hän asuu Tukholman Vasastanissa.


title: Vincent Pontare

text: Vincent alkoi seurustella ruotsalaislaulaja Agnes Carlssonin kanssa vuonna 2009. Pari kihlautui huhtikuussa 2013.


title: Parkanon seurakunta

text: Parkanon seurakunta () kuuluu Suomen evankelis-luterilaisen kirkon Lapuan hiippakunnan Parkanon rovastikuntaan. Seurakunnan jäsenmäärä on nykyisin noin 6560 henkeä.


title: Parkanon seurakunta

text: Aivan historian sarastuksen aikoihin nykyinen Parkano oli osa suurta Sastamalan kirkkopitäjää, jonka alueet ylsivät aina Pohjanlahden rannikoilta Näsijärven rannoille ja toisessa suunnassa nykyisen Sastamalan (ent. Vammala) seuduilta pitkälle Etelä-Pohjanmaalle asti. Tämän suuralueen keskuspaikka oli Sastamalan Pyhän Marian kirkko Karkussa. Sastamalan suuralueen hajotessa itsenäisiksi pastoraateiksi, Parkano kuului ensin Kyrön kirkkopitäjään ja sen hajottua Ikaalisten seurakuntaan saarnahuonekuntana. Vuonna 1800 Ikaalisten pitäjänapulainen määrättiin asumaan Parkanoon. Samana vuonna valmistui myös Parkanoon ensimmäinen kirkko. Kappeliseurakunnaksi Parkano tuli vuonna 1841 ja myöhemmin vuonna 1860 se erosi Ikaalisista omaksi kirkkoherrakunnakseen. Vuonna 1910 Kihniön, Kankarin ja Nerkoon kylistä sekä Parkanon Linnankylän Koskelan ja Vahtilan taloista muodostettiin Kihniön kunta ja samalla itsenäinen seurakunta.


title: Pennabilli

text: Pennabilli on kunta Pohjois-Italiassa Riminin maakunnassa Emilia-Romagnan alueella. Kunnan alueella on ollut asutusta jo antiikin ajoilla. Kunta perustettiin vuonna 1300, kun kaksi kuntaa Penna ja Billi yhdistyivät. Kummallakin kunnalla oli oma linnansa korkealla kalliolla, ja ne ovat kuvattuina nykyisessä kunnan vaakunassa. Nykyisin linnat ovat raunioituneet.


title: Pennabilli

text: Puolet kunnan pinta-alasta on Sasso Simonen ja Simoncellon luonnonpuistoa ("Parco naturale del Sasso Simone e Simoncello"), joka antaa mahdollisuudet monipuoliseen ulkoiluun ja liikuntaan.


title: Triglavin kansallispuisto

text: Triglavin kansallispuisto on vuonna 1981 perustettu Slovenian ensimmäinen ja ainoa kansallispuisto. Kansallispuisto sijaitsee Julisilla Alpeilla ja sen pinta-ala on 880 km.


title: Triglavin kansallispuisto

text: Triglavin kansallispuiston keskellä sijaitsee 2864 metriä korkea vuori Triglav, joka on koko valtion korkein kohta.


title: Vasilisa Mikulišna

text: Vasilisa Mikulišna () on polenitsa, bogatyr Mikula Seljaninovitšin () vanhin tytär, polenitsa Nastasja Mikulišnan () isosisko sekä tunnetuimman väitteen mukaan tšernihivlaisen pajarin Stavr Godinovitšin () aviopuoliso bylinoissa "Kauneimmasta Vasilisa Mikulišnasta" () ja "Stavr Godinovitš" (), kahdessa tarinassa samasta aiheesta.


title: Vasilisa Mikulišna

text: Myytille Vasilisa Mikulišnasta löytyy aihelmayhtäläisyyksiä irlantilaisesta mytologiasta, jossa tarinan mukaan sankarin kotiin tulee yliluonnollinen vaimo, jolla on kuolevaiselle naiselle saavuttamattomia ominaisuuksia, ja joiden paljastamisen muille hän omalta mieheltään ehdottomasti kieltää. Silti sankari paljastaa vaimonsa salaisuuden ja joutuu vankityrmään, josta vaimo hänet pelastaa. Samoin käy venäläisessä bylinassakin. Vaimo on naisbogatyr, polenitsa hyveineen, joita miehellä ei ole. Vasilisalla on poikkeuksellisen bogatyrin ominaisuudet: älykkyys, rohkeus ja ujous, joilla kehuskelemisen muille hän aviopuolisolta Stavr Godinovitšilta kieltää. Stavr Godinovitšin vieraillessa Kiovan ruhtinaan Vladimir Krasno(e) Solnyškon () juhlissa mies ei kuitenkaan hillinnyt itseään ja alkoi kehua nuorta vaimoaan. Kehun sävystä loukkaantunut suuriruhtinas määräsi Stavrin vankityrmään, syvälle kellariin, ja käski hakea Vasilisan palatsiin. Kuullessaan Stavrin kurjuudesta Vasilisa päätti matkustaa Kiovaan mieheksi pukeutuneena. Hän esiintyy joko ljahovetskilaisen kuninkaan poikana ja kertoo nimekseen Vasili Mikulitš tai bylinan toisen julkaisuversion mukaan, 12 vuoden aikana kertyneitä suojelurahoja vaativan tataarilaisen suurlähettilään poikana. Molemmissa bylinoissa suuriruhtinaan tytär (tai sisarentytär) Zabava Putjatišna ainoana tunnistaa vieraaksi saapuneen ulkomaalaisen bogatyrin valepukuiseksi naiseksi. Suuriruhtinas Vladimir koetteli vierastaan päästääkseen selville onko hän mies vai nainen. Vasilisa alkoi kuitenkin harhauttaa suuriruhtinasta vaatimalla Zabava Putjatitšnaa vaimokseen. Naimakauppojen päätteeksi pidetyissä hääjuhlissa suuriruhtinaan kutsumat kanteleensoittajat soittavat kuitenkin niin surkeasti, ettei nuori sulhanen tahdo riemastua, ja paikalle kutsutaan Stavr, joka tunnetaan erinomaisena kanteleensoittajana. Vasilisa onnistui viemään Stavrin mukanaan sen jälkeen, kun he ovat Vladimirille kertoneet tapahtuneesta, ja he matkustavat Tšernihiviin (toisen version mukaan Liettuaan). Tarina päättyy tähän.


title: Vasilisa Mikulišna

text: Tarinassa esiintyy toisin sanoen selvää vastakkainasettelua siinä, kun äärettömän vahva naisbogatyr, polenitsa Mikulišna ei missään vaiheessa käytä yliluonnollista voimaansa, jossa hän on isänsä kaltainen. Hän pohdiskelee: "Miten minä pelastan rakkaan aviomieheni! Rahalla en voi häntä lunastaa, mahdilla en voi ottaa. No, en ota voimalla, otan sitten oveluudellani!" Hallussa olevaa voimaa ei käytetä mahtavuuden osoittamiseen. Vasilisa vapauttaa vain aviomiehensä eikä hänellä ole muuta asiaa Kiovaan.


title: Irlannin parlamentti (lakkautettu 1801)

text: Irlannin parlamentti () oli Irlannissa keskiajalta vuoteen 1800 toiminut kaksikamarinen kansanedustuslaitos. Kuten Englannin parlamentissa, myös Irlannin parlamentissa oli lordeista koostunut ylähuone ja vaaleilla valittu alahuone. Suuren osan historiastaan Irlannin parlamentti oli alisteinen Englannin hallitsijalle ja parlamentille, ja sen valtaoikeudet olivat varsin rajalliset. Lisäksi 1600-luvun alusta alkaen Irlannin protestanttinen vähemmistö oli enemmistönä parlamentissa ja 1600-luvun lopussa katoliset suljettiin kokonaan sen ulkopuolelle. Niin sanotun Grattanin parlamentin aikana 1782–1800 Irlannin parlamentti oli kuitenkin varsin itsenäisessä asemassa. Irlannin parlamentti lakkautettiin vuoden 1800 unionilailla ("Union Act"), jolla Irlanti ja Iso-Britannia sulautettiin Yhdistyneeksi kuningaskunnaksi.


title: Irlannin parlamentti (lakkautettu 1801)

text: Irlannilla ei ollut yhteistä keskushallintoa ennen vuonna 1169 käynnistynyttä normannivalloitusta, joten myös edustuslaitos syntyi englantilaisten esikuvien kautta. Varhaisin asiakirjoissa mainittu Irlannin parlamentin kokoontuminen oli vuonna 1264 Castledermotissa Kildaren kreivikunnassa. Vuonna 1494 Englannin kuningas Henrik VII:n Irlannin käskynhaltijaksi nimittämä Edward Poynings kutsui Droghedaan koolle parlamentin ja hyväksytti sillä niin sanotun Poyningsin lain, joka lakkautti Irlannin parlamentin itsenäisyyden. Sen mukaan Irlannin parlamentti saisi kokoontua vain Englannin hallitsijan ja hänen neuvostonsa luvalla ja se saisi käsitellä vain hallitsijan ja hänen neuvostonsa etukäteen hyväksymiä lakiesityksiä. Toinen samassa yhteydessä säädetty laki määräsi kaikki Englannissa säädetyt lait tulemaan voimaan myös Irlannissa. Poyningsin lain periaatteet olivat voimassa vuoteen 1782 saakka. Irlannin parlamentti saattoi kokoontua vain Englannin lordikanslerin antamalla luvalla, eikä se voinut tehdä lisäyksiä Lontoossa esitarkastettuihin lakiesityksiin.